kritiken hemeroteka » Zeruan jositako poemak\nArgia sortzen den izartegia / Juan Ramon Madariaga / Alberdania, 1996\nZeruan jositako poemak Mikel Aldalur / Euskaldunon Egunkaria, 1997-01-11\nLaugarren poema-bilduma du Madariagak Argia sortzen den izartegia hau. Aurrekoen ildoa jarraitzen du honek ere eta, esan genezake, Madariagaren poesiak bereak dituen ezaugarriak are gehiago nabarmentzen dituela oraingoan. Argitaletxekoek, liburuaren solapan, “orain artekoan, azken lana, umoena agian”, diote, hain zuzen ere.\nHiru atal ditu liburuak, Madariagak Raymond Carver handiaren Kolibri izeneko poemaren ostean aurkezten dizkigunak. Ate zuriak eta zilarra, Hemisferioak eta Ezpainetako ispiluak dira hiru atalen izenburuak. Antzekotasunek liburuari batasuna ematen diotela ere, bada alderik hiru atalen artean.\nAte zuriak eta zilarra da lehen atala. Luzeena. Jose Angel Valente, Pablo Neruda eta Georg Traklen hitzak uzten dizkigu egileak atal honen sarrera gisa. Liburuari izenburua ematen dion Argia sortzen den izartegia lehen poeman bertan aurkituko du irakurleak, argiaren errepublikan. Errepublika horretan bertan, hasieratik, Madariagaren euskara aberatsa eta hizkuntzaren erabilera garbia agerian geratzen da: “…etxeko sua iziotuta dugularik, / dohatsu, ez asturugaitz, / gure bularra hatsantuta dagoela, / bedatsearen abisua heldu barik dela, / lanturuen mezu eragingabeak gugan…”. Badakigu Euskal Filologia ikasi zuela egileak Deustuko Unibertsitatean eta, gaur egun, bertan diharduela irakasle. Jakingo du, beraz, soziolinguistikaz zerbait. Hizkuntzaren eredu funtzioa eta zuzentasun irizpideak aztergai hartuta, esaterako, Otto Jespersen-ek hizkuntza zuzena zein den esateko erabili ohi diren zazpi zuzentasun irizpide aipatzen ditu.\nHorietako bat, estetika norma edo irizpidea da. Irizpide honen arabera, hiztun edo idazlearentzat, hizkuntza zuzena bere sentimentu artistikoa edo estetikoa asetzen duena izango da. Hots, hizkuntza ederra izango da zuzena.\nMadariagari, lehen poematik hasita, hiztegiko zenbait hitzek sortzen duten edertasun estetiko hori bilatu duela nabaritzen zaio. Liburu osoa da horren adibidea. Estetika horren oreka atsegina ezezik, aberatsa ere bada, baina, zenbaitetan, oreka hautsita edertasun gehiegia bilatu nahian, irakurlea nekatzera iritsi daiteke. Bilbotarraren azken lan hau orekaren muga arriskutsu horretan dagoela iruditu zaigu. Poemak laburrak izateak asko laguntzen dio orekari eusterakoan, eta irakurlea hiztegi aberatsa, poesia eta edertasun estetikoa dastatu izanaren irudipenarekin geratzen da orrialdez orrialde. Esan daiteke, arriskuaren aurrean, oreka mantentzen jakin duela oraingoan egileak. Emaitza polita eta, batzuetan, sendoa: “…gezurrak esango ditugu / nola izkiriatu jakin gabe…”.\nHemisferioak izeneko bigarren atalaren atarian Felipe Juaristi, Sylvia Plath eta Tomas Transtromer-en hitzak dakartza egileak. Ondorengo poemak aurrekoen bidetik doaz. Zerbait luzexeagoek ere badute lekua bigarren atal honetan. Lehen aipaturiko oreka gisa bera mantentzen da, zenbait kasutan adjetiboek gehiegikeriaren muga zeharkatzen badute ere: “…Oihu hitsez eta kautu uzkurrez eleztatu didate / ortzi ekaiztuetatik kurrilo nekatuek…”. Gainontzean, izar politak dira hauek ere.\nHirugarren eta azken atala, Ezpainetako ispiluak, da agian tristeena. Baina baita gustukoena izan duguna ere. Semantikoki, amodioaren inguruko hitzak dira nagusi eta egoera zein poemak ere borobilak izkiriatu ditu egileak. “…Eta bi arrabitaren hotzikarak / larruan iltzatzen zaizkigula / biok arnasa isilekin sinfonia osotzera / ausartzen garen bitartean…”, esaterako. Argiak izar bihurturiko poemak hemengoak ere.\nLan txukuna da Madariagaren azken hau, esan bezala, hizkuntza aberatsaren bila dabilenak atseginez irakurriko duena. Orekaren mugan dabil, batzuetan alde batean eta besteetan bestean. Baina poemak utzi dizkigu behintzat. Liburuan bertan idatzi duen bezala, isiltasunak ez baitu balio.


Hizkuntzen larrialdia eta klimaren larrialdia, eskutik doazen bi krisialdi - Elhuyar Aldizkaria\nHasiera » Albisteak » Hizkuntzen larrialdia eta klimaren larrialdia, eskutik doazen bi krisialdi\n2022/01/04 345. zenbakia\nMunduko hizkuntza askok pairatzen duen arrisku-egoera eta biodibertsitatearen galera globala konparatu ditu Nature Ecology & Evolution aldizkariko ikerketa batek. Biodibertsitatearen larrialdia oso kritikoa bada, hizkuntzena are handiagoa dela salatu dute. Munduan diren 7.000 hizkuntzetatik ia % 50 dago arriskuan; anfibioetatik, berriz, % 40; ugaztunetatik % 25, eta hegaztietatik % 14. Larrialdiaz jabetuta, UNESCOk Hizkuntza Indigenen Nazioarteko Hamarkada izendatu du 2022an hasitako hau.\n6.511 hizkuntza aztertu dituzte ikerketan, munduko hizkuntzen % 90. Arg. UNESCO\nNeurri eraginkorrak hartu ezean, mende bukaerarako 1.500 hizkuntza galdutzat jotzen dituzte zientzialariek. Aurreikuspen pesimistenek, hizkuntzen % 90. Hizkuntza-dibertsitatearen galera kolonizazioarekin eta globalizazioarekin lotuta dago batez ere, baina egungo beste hainbat faktorek nola eragiten duen jakin nahi izan dute. Hala, hizkuntza-politikek, biztanleriaren ezaugarriek, gizarte- eta ekonomia-aldaketek, ingurumen-baldintzek eta hizkuntzaren dokumentazio-mailak nola eragiten duten aztertu dute Australiako hainbat ikerketa-zentrotako eta Alemaniako Max Planck institutuko zientzialariek.\nHistorikoki, Australiak, Hego Amerikak eta AEBk izan dute hizkuntza-galerarik handiena, baina gaur egun beste eremu hauetan daude hizkuntza gehien desagertzeko arriskuan: Ginea Berrian, Erdialdeko Amerikan, Himalaian eta Afrikako erdialde-mendebaldean.\nArrazoiak aztertu dituztenean, ikusi dute ezen, uste orokorraren aurka, beste hizkuntzekin kontaktu estua izatea ez dela hizkuntza bat arriskuan jartzen duen faktorea, betiere hizkuntza-politika sendo bat baldin badago atzean. Bestela, arrisku potentzial bihurtzen da. Gauza bera gertatzen da errepide-sareekin eta hezkuntza-mailarekin ere: zenbat eta handiagoa izan errepide-dentsitatea, orduan eta arrisku handiagoa du hizkuntzak, populazioaren mugimendu handia dela eta; orobat, zenbat eta maila altuagoa izan hezkuntza formalak, are handiagoa da jatorrizko hizkuntzaren galera. Baina, ikertzaileen arabera, galera horrek ez du zerikusi zuzenik errepideekin eta hezkuntza-mailarekin, hizkuntza-politika okerrekin baizik.\nEsaterako, AEBn Hezkuntza Elebidunaren Legea diseinatu zen, komunitate indigenetako biztanleek hezkuntza orokorrerako eskubidea izan zezaten. Baina helburu bakarraz ematen zieten ama-hizkuntza erabiltzeko erraztasuna: ingeleserako zubi-lana egiteko, ez ama-hizkuntzan ikasteko. Beraz, hezkuntza-politikek ez dute hizkuntzen dibertsitatea babesten, ez badute ama hizkuntzan ikasteko eskubidea bermatzen eta sustatzen.\nOro har, ikertzaileek ikusi dute hau dela hizkuntzen arteko konektibitatea ulertzeko gakoa: bereiztea ea hiztunek berea ez den beste hizkuntza batera aldatzen duten ala beste hizkuntza bat txertatzen duten beren gaitasun linguistikoetan, beti ere haien hizkuntza zainduta.\nGaur egun eremu bakoitzean arriskuan dagoen hizkuntza-kopurua. Arg. Nature Ecology & Evolution aldizkaritik moldatua\nArrisku globalez gain, tokikoagoak diren arriskuak ere identifikatu dituzte: Afrikan, esaterako, lurraren erabilerarekin eta biziraupenarekin zerikusia du arriskuak neurri handi batean, gizarte ehiztari-biltzaileek inguruko talde nekazarien hizkuntza handiagoa bereganatzean jartzen baita arriskuan jatorrizko hizkuntza; Europan klimarekin du zerikusia, eta eremu artikoetako hizkuntzaren galeran islatzen da hori, Asian bezalaxe; eta, Ozeanian, berriz, populazio-dentsitatea murrizteak sortzen du arriskurik handiena. Faktore globaletatik harago, lekuan lekuko faktoreak ikertzeko lan handia dagoela aitortu dute zientzialariek, baina ohartarazi dute horietako asko klima-larrialdiak sortutako arazoak izan daitezkeela.\nHizkuntzaren dokumentazioa eta gramatika landua\nEragin handia duen beste aldagai bat ere identifikatu dute: hizkuntzak indartzeko ezinbestekoak dira testu idatziak, hiztegiak eta gramatikak. Hain zuzen ere, lehendabizi desagertuko diren hizkuntzek ez dute apenas dokumentaziorik eta gramatika idatzirik. Dokumentazio-lan hori egitera deitu dute ikertzaileek, berandu baino lehen, ikerketa eta ezagutza baitira hizkuntzak zaintzeko gakoak.\nAustraliako eta Alemaniako ikertzaileek egungo baldintzatzaileak aztertu dituzte, ez baldintzatzaile historikoak, baina kontziente dira iragan hurbilean eragin handia izan dutela. Besteak beste, populazio indigenen sarraskiek, ama-hizkuntza hitz egiteagatik zigortu izanak eta haurrak haien gurasoengandik bereiztu izanak. Arg. Pixabay\nGalera hirukoiztuko da\nMax Planck institutuko ikertzaileen arabera, giza eboluzio kulturalean ohikoa da etengabeko aldaketa, baina hizkuntza-dibertsitatearen egungo galera masibo eta larri hau kolonizazioak eta zaindu gabeko globalizazioak eragin dute. Orain, hiru hiletik behin hizkuntza bat galtzen da munduan, eta kalkulatu dute, gaur egungo egoerari eutsiz gero, hemendik 40 urtera hilero galduko dela hizkuntza bat. Beraz, beharrezkoa ikusten dute premiazko inbertsio globala egitea dokumentazio linguistikoan eta hezkuntza osoa ama-hizkuntzan ikasteko hezkuntza-programa eraginkorretan.\nBestetik, hizkuntzen galera klima-larrialdiaren barruan ere ulertzera deitu dute zientzialariek. Are gehiago, iradoki dute klima-aldaketaren ereduek berek lagundu dezaketela hizkuntza-dibertsitatearen galera aurreikusten.\n2022-2032: Hizkuntza Indigenen Nazioarteko Hamarkada\nArazoaren jakitun, UNESCOk Hizkuntza Indigenen Nazioarteko Hamarkada izendatu du 2022an hasi berri den hau. Helburua da hizkuntza-dibertsitatearen larrialdia ikusgai egitea. Izan ere, hizkuntza bakoitza giza kulturaren espresio bakar eta berdingabea da, UNESCOren hitzetan. Galdu ezin den aberastasuna.


Angel Oiarbide (Gure Esku Dago): "Erabakitzeko eskubidea gauzatzeko hiriburu aurreratuena da Gasteiz" - Halabedi\n> Angel Oiarbide (Gure Esku Dago): “Erabakitzeko eskubidea gauzatzeko hiriburu aurreratuena da Gasteiz”\n14 martxoa, 2017 Hizpidea KategoriaBerriak 2\nIgandean Euskal Herriaren estatus politikoari buruzko kontsultak egingo dituzte Tolosaldean, Oiartzualdean, Hernanin, Astigarragan eta Larrabetzun. Gure Esku Dagoko ordezkariek, antolatzaileekin batera herritarrei dei egin diete 35 udalerrietako galdeketetan parte har dezaten. Baina Araba? Araban, Aramaioren ostean, maiatzaren 7an erabakiko dute Legution. Hala ere, gainontzeko herrialdeekin alderatuta, gehiago kostatzen ari da. Erronka bat era badute Gure Esku Dagotik: hiriburuetan galderak egin nahi dituzte epe motzera. Angel Oiarbide, Gure Esku Dagoko bozeramailearekin hitz egingo dugu HIZPIDEA magazinan.\nHizpidea: Angel Oiarbide (Gure Esku Dago): "Erabakitzeko eskubidea gauzatzeko hiriburu aurreratuena da Gasteiz"\n← Javier Argote (Presidente de los concejos de Araba): “Necesitamos al menos una tienda en los pueblos pequeños alaveses”\nPrestaciones Sociales: Lanbide incumple el derecho subjetivo a la RGI/PCV con su actuación administrativa ilegal →


Kudeaketako Zuzendaritza - Osaraba\nJosé María Pérez, Neurologiako mediku espezialista, Araba ESIko Zuzendari kudeatzaile berria\nOrain arteko erakunde sanitarioko zuzendariorde medikoak Jesús Larrañaga ordezkatuko du.\nTabako-ohiturak osasun-arazo garrantzitsua izaten jarraitzen du mundu mailan; izan ere, 8 milioi pertsona inguru hiltzen ditu urtero, bai zuzenean, bai zeharka.\nMartxoaren 20 eta 21ean, Lakua-Arriaga Osasun Zentroan, erakunde barruko eta kanpoko 60 pertsona inguruk parte hartu dute Araba ESIko IV. World Kafean. Bertan, Arabako Erakunde Sanitario Integratuak definitu duen “Pertsonak lanean: alderdi psikosozialak” izenpean, ideiak, ezagutzak eta esperientziak partekatu eta eztabaidatu dira.\nFernando Encinarrekin bildu gara, Araba ESIko Ekonomia eta Finantzietako Zuzendaria eta Kerik Gabeko Batzordearen arduraduna, eta Carlos Jiménezekin, mendekotasun honen aurkako lanaren erreferente eta koordinatzailea, gai honi buruzko azken berrikuntzak adierazi diezaguten.\n“Esker On 2018” ospatu du Araba ESIk\nEkitaldi honetan, aurten 4. edizioa betetzen duena, Araba ESIk bere langileak omentzen ditu.\nArreta Integratuaren Zuzendaritza / Kudeaketako Zuzendaritza / Portadan / Prentsa


Free chat Bagé. Ausazko arrotz doan txateatu berehala Bagé tik.\nFree chat Bagé\nOngi etorri Chatroulette BagéEdozein lekutan, munduko pertsona aleatory bat konektatzeko. Chatroulette Bagé dezakezu honako aukeren artean aukeratu:- Guztiak pertsona mota Bagé doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nBagé hirien zerrenda:


“Iruña Reclassics” Nazioarteko Musika Jaialdiaren lehen edizioa - Nontzeberri\nHasiera/MUSIKA/“Iruña Reclassics” Nazioarteko Musika Jaialdiaren lehen edizioa\nIruña Reclassics Nazioarteko Musika Jaialdiaren lehen edizioa ospatuko da Iruñean uztailaren 28tik abuztuaren 1era. Jaialdia Ziudadelan, Kondestablearen Jauregian, Baluarten eta hiriko beste txoko enblematiko batzuetan burutuko da, oso ibilbide luze eta kalitate handiko artistekin.\nKontzertu-zikloa Sarasateri omenaldia eginez abiatuko da, ganbera-musika formatuan, J. Jauregui, J. Reina, E. Kulibaev, I. Villanueva eta D. Martinez Marcoren eskutik. Gitarra klasiko eta flamenkoaren arteko fusioarekin jarraituko du jaialdiak, Lo Cortés no quita lo Gallardo ikuskizunarekin, Jose Mª Gallardo Del Rey eta Miguel Angel Cortes jotzaileekin.\nJosep María Colom nazioarteko piano-jolerik garrantzitsuenetariko batekin, Omenaldia Beethoveni saioa ere antolatu da, musikariaren jaiotzaren 250. urteurrenaren karietara.\nBeste saio batean, Francesco Tristano, elektronikan aditua den piano-jotzaile eta konpositore eklektikoak, Tokyo Stories azken diskoa aurkeztuko du.\nEta azkenik, zikloari amaiera emateko Festa Amaiera saioa antolatu da, eta bertan, Raquel Andueza soprano iruindarrak eta Jesus Fernandez Baenak azken saio musikala burutuko dute. Uztailaren 29an ere, 19:00etan, Requeteclassics kontzertu dibertigarri eta didaktikoarekin agur esango zaio ekimenari.\nReclassics Jardunaldiak jaialdiarekin zerikusia duten gaiei buruzko doako hitzaldiak ere antolatu dira. Hizlari ospetsuek egingo dituzte, hala nola, Fernando Palacios, Martin Llade eta Eva Sandovalek.\nJaialdiaren webgunean kontsulta daiteke programazio osoa.\nMahaia, topaketaren sinboloa\n“Rockein” lehiaketaren finala azaroan izango da


Zumarraga: Santamariaren omenezko txapelketa gaur jokatuko da - Noticias de Gipuzkoa\nZumarraga: Santamariaren omenezko txapelketa gaur jokatuko da\nUrola, Hernani eta Txingudi eskubaloi kluben emakumezkoek parte hartuko dute\nEskubaloi jokalari gazteak, aurreko edizio batean. Argazkia: Urola\nzumarraga – Gaur arratsaldean Anabel Santamaria zenaren omenezko eskubaloi txapelketa jokatuko da Zumarragako Ispilla kiroldegian. Urola, Hernani eta Txingudiren emakumezkoen taldeek parte hartuko dute.\n16.00etatik 17.25era haur mailako hirukoa jokatuko dute Urola, Hernani A eta Hernani B taldeek. Lehenengo Hernani Ak Hernani Bren aurka jokatuko du, ondoren Urolak Hernani Aren aurka eta bukatzeko, Urolak Hernani Bren aurka.\n18.00etan, Urolaren eta Hernaniren kadete mailako taldeek jokatuko dute. Bukatzeko, 19.00etan Urolaren eta Txingudiren senior mailako taldeek jokatuko dute. 20.15ean saski bat zozkatuko dute zozketarako txartelak erosiko dituztenen artean.\nTxapelketa honen helburuak eskubaloia sustatzea, neuroendekapenezko gaixotasunak ezagutzera ematea eta ikerketarik gabe sendaketarik ez dagoela gogoratzea da. Bildutako diru guztia Biodonostia osasun ikerketarako institutuari emango zaio.\nLaguntzeko moduak Lagundu nahi dutenek hiru eratara egin dezakete: Urretxuko eta Zumarragako farmazietan jarritako itsulapikoetara dirua botaz, saskiaren zozketarako txartelak erosiz eta merchandising produktuak erosiz.\nAurtengoa Santamariaren omenezko bosgarren txapelketa izango da. Anabel Santamaria Urola eskubaloi taldeko bi jokalari ohiren ama eta klubeko zuzendari teknikoaren emaztea zen. 2016ko urriaren 23an hil zen, Zumarragako ospitalean, gaixotasun luze eta sendaezin baten ondorioz: artrofia multisistemikoa.\nKlubak ekitaldi bat antolatzea erabaki zuen, bere omenez. Zale "zin-tzo eta gogotsu" bezala gogoratzen dute. "Adiskidetasuna, elkartasuna eta talde lana dira gure klubaren balioak eta balio horiek, hain zuzen ere, deskribatzen dute ondoen Anabel zena".\nAnabel Santamaria zenaren omenezko eskubaloi txapelketak Zumarragako eta Urretxuko udalen babesa du.\nGanadores del concurso de dibujos navideños.\nEstas navidades, la feria de Zumarraga se celebrará los viernes.\nIdoia Mendia, con los nuevos fontaneros en Zumarraga.


Etorkizuna Kontzeptua konpainia sortu da euskal dantzaren alde indarrak batzeko — dantzan.eus\nHemen zaude: Hasiera › Hemeroteka › Etorkizuna Kontzeptua konpainia sortu da euskal dantzaren alde indarrak batzeko\nEtorkizuna Kontzeptua konpainia sortu da euskal dantzaren alde indarrak batzeko\nDantzariei, musikariei, koreografoei edo beste motako eragileei idekia den "laborategiak" euskal ondare inmaterial hunen birsorkuntza lagundu beharko luke. Euskal Kultur Erakundea ( EKE ) eta Miarritzeko Malandain balletarekin joan den ortziralean izenpetu duen hitzarmenari esker, Etorkizuna Kontzeptuak sostengu tekniko eta ekonomikoa segurtaturik ditu hiru urterendako, 2014a arte.\nGaur egun, konpainia gazteak Euskal herriko taldeetatik datozen berrogei bat dantzari eta musikari heldu biltzen ditu: Begiraleak, Biez Bat, Ezpela, Kukai gazte, Leinua, Primadera... Erregularki biltzen dira teknikaren lantzea eta koregrafia berrien ikaskuntza aldizkatzen dituzten tailerren bidez.\nEtorkizuna Kontzeptuak konpainia iraunkor baten izaiteko xedea du, urtez urte dantzari eta musikaren mailaren hobetzeko. Talentuz beteriko talde bat sentsibilitate ezberdineko koreografo eta konpositoreen eskutan utziko da sorkuntzaren aniztasuna zilegitzeko.\nLehen emaitza hemendik zazpi hilabetetara\nBittor Corret, Christian Larralde eta Maider Oiartzabal euskal koreografoek landutako "Ravel Jauna" deitutako sorkuntza 2012 urrirako aurkeztea espero dute. Ez da dudarik beste ikusgarri batzuk gauzatuko dituztela ondoko hilabeteetan. Konpainiak "kudeantza artistiko" bakar baten eskutan ez izaitea erabaki du, hain zuzen, ahal bezain bat koreografoentzat atea idekirik uzteko. Musikari eta dantzariz osatutako administrazio kontseilu batek ditu erabaki artistikoak hartuko.\nEKE eta Malandain balletarekin Etorkizuna Kontzeptuak izenpetu duen hiru urteko itunari esker, bi partaideek euskal kulturaren mailan duten jakintasunaren aprobetxatzeaz gain, balletak dantzaren arloan duen goi mailako tektnika aholkularitza onuragarri ukanen du.\nHiriburuko Leinua konpainiak 2011ko apirilan ukan zuen biltzar nagusian, Etorkizuna Kontzeptua sortzeko iniziatiba hartu zuen. Dituen egoitza, materiala eta esperientzia prestatu zion haren "umeari". Hortaz gain, Sakratua sorkuntzari esker Leinuak irabazten zituen etekin ekonomikoak ( 11 000 euro ) erabiltzen zituen proiektu berriaren lehen urratsak diruztatzeko. Aurtengo urte bukaeratik goiti, Hiriburuko herriko etxeak bulego bat eta dantza gela bat prestatuko die.\nHeldu gazteen dantza praktikaren uztea arrazoi ezberdinengatik ( lana, ikasketak... ), talentuen dantzarien barreiatzea lurraldeko talde ugarietan, betiko jestu koreografikoen errepikatzeatik datorren nazka edo testuinguru ekonomiko zailak goi mailako euskal dantzaren garapena azkarki mugatzen dute eta ondorioz, oztopo guzi haiei aurre egiteko� du Leinuak iniziatiba hau abiarazi.\nKonpainiaren bizia 2014a arte bermaturik da eta epe hunetan emandako sorkuntzen arabera, ikusiko da ebenturak segituko duen edo ez.\nJoan den ortziralean izenpetu dute hitzarmena Hiriburun.


Maitagarrien eraztun - Wikipedia, entziklopedia askea.\nOnddoak zirkulo baten forman sortuta.\nMaitagarrien eraztuna larre batean.\nMaitagarrien eraztunak (baita sorginen korroak ere), ingelesez "fairy ring" eta alemanez "hexenringe", sarritan interpretazio fantastiko izan duten jatorri naturaleko fenomenoak dira. Fernomeno desberdinen ondorioz begetazioan zirkuluak sortzen dira eta herriko irudimena horren atzean gertaera ez-naturalak ikusi nahi izan du. Fenomenoaren jatorri ohikoena onddoen mizelioek sortutakoak dira. Eraztun hauek 10 metroko diametro izan dezakete; izan ere, 70 metrokoak ikusi omen dira ere bai. Ez dira lur landuetan agertzen diren zirkuluekin (corp cicle) edo uztetako zirkuluekin nahastu behar.\nMaitagarrien eraztunak larreetan eta lurzoruetan ager daitezke.\nEraztun hauek Europako mitologian toki berezia betetzen dute. Antza, zirkulu horiek beste dimentsioen edo erresumen sarrera ziren. Batzutan ere maitagarriak edo sorginak dantzatzen egondako tokia markatzen zuten.\nEuropatik kanpo, basamortuetan, esaterako Namibian, beste zirkulu batzuk dira ezagunak baina hauek termita espezie batzuek sortutakoak dira.\nInplikaturiko espezieak[aldatu | aldatu iturburu kodea]\nClitocybe nebularis espezieak sortutako eraztuna.\nEspezie asko dira horrelako fenomenoen sortzaileak:\n↑ Böttcher, Helmuth M.: Miracle Drugs (pág. 227). Londres: William Henemann Ltd., 1963.\nMultimedia: Fairy rings\nOrriaren azken aldaketa: 6 azaroa 2021, 12:50.


Huawei-k 2019an merkaturatuko du bere telefono tolesgarria merkatuan | Androidea\nBadirudi merkatuan lehenengo telefono tolesgarria merkaturatzeko lasterketak Samsung duela irabazle garbi. Nahiz eta Koreako konpainia ez den telefono mota horietan lanean ari den bakarra, gaur egun beste marka batzuek beren gailua garatzen dute. Horien artean Huawei aurkitzen dugu. Konpainiako zuzendari nagusiak elkarrizketa bat egin dio Alemaniako aldi bati, telefonoz hitz egiten.\nElkarrizketa honi esker Huawei-k bere telefono tolesgarria garatzen ari dela baieztatu du. Ezagutzen zen zerbait zen, baina orain konpainiako zuzendari nagusia da bere existentzia baieztatzen duena. Eredu hau merkatuan merkaturatzeaz ere hitz egiten du.\nTelefono plegagarria datorren urtean merkaturatuko dela komentatu duzu.. Haren hitzetan, hemendik urtebetera, Huawei-ren telefono tolesgarria merkatuan egon beharko litzateke. Beraz, oso litekeena da datorren urteko iraila baino lehen salgai jartzea.\nMomentuz bada ere merkaturatzeko data zehatzak ez dira nahi edo aipatu ezin izan dira. Komentatu dena konpainiak alor horretan duen asmoa da. Telefono tolesgarrien potentzial ikaragarria ikusten dute, ordenagailuak ere ordezka ditzakete.\nHau gerta daitekeen zerbait da, Huawei-ko zuzendari nagusiaren arabera, baina oraindik bide luzea dago egiteko. Merkatua oraindik ematen ari da telefono tolesgarrien alorreko lehen urratsak. Beraz, asmo bat da, epe ertainera errealitate bihurtuko den plana baino.\nZiur aski, datozen hilabeteetan konpainiaren telefono tolesgarriari buruz gehiago jakingo dugu. Huawei da, beraz, bigarren konpainia, Samsungen ondoren, telefono mota hau dagoela baieztatzeko. Enpresa bakoitzak zer eskaintzen duen ikusiko dugu.\nArtikuluaren bide osoa: Androidea » Android gailuak » Telefono mugikorrak » Huawei » Huawei-ren telefono tolesgarria 2019an dator\nMoto Z teklatuarekin Moto Z bertan behera utzi da


Irekia Eusko Jaurlaritza - Gobierno Vasco :: Eusko Jaurlaritzak eta Queretaroko estatuak lankidetzako hitzarmen bat sinatu dute enpresa, hezkuntza, kultura, ikerketa eta turismo proiektuak gauzatzeko\nEusko Jaurlaritzak eta Queretaroko estatuak…\nQuerétaro Estatuko gobernadorea (Mexiko)\n\nEusko Jaurlaritzak eta Queretaroko estatuak lankidetzako hitzarmen bat sinatu dute enpresa, hezkuntza, kultura, ikerketa eta turismo proiektuak gauzatzeko Iturria: Irekia\n\n\n\n\n\n\n\n\nIñigo Urkullu lehendakariak eta Queretaroko Estatuko (Mexiko) gobernatzaile Jose Eduardo Cazadak memorandum bat sinatu dute Eusko Jaurlaritzaren eta Queretaroko Gobernuaren arteko harremanak sendotzeko.\nHitzarmena sinatzeko ekitaldian, Iñigo Urkullu lehendakariak adierazi du Eusko Jaurlaritzak arlo horietan sakontzeko asmo irmoa duela. «Queretaroren eta Euskadiren arteko aliantza sinatuko dugu gaur», adierazi du. «Duela hainbat urtetik ari gara lankidetzan, zenbait proiekturen bidez. Gaur, lankidetzak indar handiagoa hartuko du, etorkizunean ibiliko dugun bidea zehaztu dugulako. Hala, aurretik egindakoa sendotuko dugu, eta etorkizuneko aukera berriak sortuko ditugu», gehitu du. Gobernadoreak ideia horri ere eutsi dio, akordio honekin hainbat aukera zaballdu eta Euskadi eta Queretaroren arteko harremana estutzeko balioko baitu, bere ustez.\nLehendakariak, gainera, azpimarratu du Queretaro eskualdeak lehentasuna duela Basque Country estrategian eta, hitzarmen honen bidez, Euskadik beste pauso bat eman duela nazioartekotzean. Gainera, Mexikon erreferentzia eta Europarako sarbide gisa aurkeztu dute.\nUrkullu lehendakariak Mexikora egindako bidaian, Queretaroko Gobernuaren egoitzan sinatu duen hitzarmenak sei lankidetza arlo ezarri ditu:\nMerkataritza, inbertsioak eta negozioak Helburua truke ekonomikoa eta enpresen garapena sustatzea da, batez ere, automobilgintzaren, aire eta espazioaren, etxetresna elektrikoen eta elektronikaren, software eta informazio teknologien, energia berriztagarrien eta eraginkortasun energetikoaren eta makina erremintaren sektoreetan. Horretarako, enpresen eta gobernuen arteko topaketak antolatzea adostu dute.\nIkerketa, garapena eta berrikuntza Aldeek lankidetza sustatuko dute esparru honetan lehendabizi ezarritako lehentasunak garatzeko. Eraldaketa teknologikoari dagokionean lankidetza proiektuak bultzatuko dira.\nKultura-sustapena eta ohiturak Etxepare Institutuaren eta Kulturaren eta Arteen Queretaroko Erakundearen arteko harremana bultzatuko da, musikako, zinemako, ikus-entzunezko eta arte plastikoetako proiektuak gauza ditzaten elkarrekin.\nHezkuntza Elkarren artean gauzatzeko jarduerak eta truke akademikoak sortuko dira. Etorkizuneko ezagutza truke horretan, eginkizun berezia izango du Mondragon-UCO Unibertsitateak, Euskadi nazioartekotzeko hezkuntzaren arloko lehen esperientziak.\nGizarte ongizatea Gizarte, ingurumen eta genero berdintasunaren arloetako politikei buruzko trukeak egingo dira.\nTurismoa. Bi herriak turismo-leku bihurtzeko eta haien lehiakortasuna handitzeko egingo da lan.\nQueretaro Estatuko gobernatzailearekin izandako bilera eta hitzarmenaren sinadura lehendakariak Mexikora egin duen bidaia ofizialaren lehen topaketa politikoa izan da. Horren aurretik, Mexikoko hiru estatutan egoitzak dituzten Euskadiko 40 enpresa inguruko ordezkariekin bildu da, eta Mondragon-UCO Unibertsitatea inauguratu du.\nBestalde, lehendakariak Aernnovak Queretaron dituen instalazioak bisitatuko ditu eta Mexico Business Summit nazioarteko negozio-biltzarrera joango da. Azken horretan, hitzaldi bat emango du Mexikoko beste gobernadore batzuekin.\nEl Gobierno Vasco y el Estado de Querétaro firman un acuerdo de cooperación para proyectos empresariales, educat... http://t.co/PewUfluKT8\npues me ha gustado muchisimo animo @iurkullu hay que seguir trabajando por euskadi\nintervencion_lehendakari_fi... behera kargatu (4 MB)\nlehendakaria_queretaro_hitz... behera kargatu (700 KB)\nlehendakaria_queretaro_hitz... 10 MB\n2014_10_27_lhk_queretaro_fi... 3 MB (jpg)\nlhk_gobernador.jpg 60 KB (jpg)\n2014_10_27_lhk_queretaro_fi... 2 MB (jpg)\nDiscurso_LHDK__Memorando__2... 200 KB (application/pdf)\nMemorando_Queretaro-Euskadi... 300 KB (application/pdf)\n1.450.000 euroko laguntzak onartu dira, Euskadiko helmuga turistikoen kalitatea hobetzeko proiektuetarako (Gobernu Bilera 2021-3-23)


Emilio Ontiverosek adierazi du: "Atzeraldiaren fase berri batean sartzen ari gara" > CES Vasco\nosteguna, 21 urtarrilak 2010\nAdituak adierazi du oraingo abagunea “azkeneko hamarkadetako krisialdirik bereziena dela” eta ohartarazi du lan-merkatuaren desorekek banku-egonkortasunean duten eraginaz.\nOntiverosaren iritziz, “krisialdiaren finantzako dimentsioaren okerrena gaindituta dago, baina dimentsio errealak epeltasun handiagoa erakusten du” eta gogorazi du Espainiako ekonomia atzeraldian ekonomia aurreratu gehienen ostean sartu dela, “hortaz beranduago ere aterako da”.\nEGABaren presidente José Luis Ruizek, Tribunaren aurkezpenaren barruan, ohartarazi du “susperraldia tentuz ikusi behar dela”. Bere iritziz, “zaila da azkeneko egunotan entzun ditugun aurreikuspenetako batzuetatik ondorioztatzen den baikortasunean erortzea”.\nEuskadiko Ekonomia eta Gizarte Arazoetarako Batzordeak goiz honetan, Bilbon, “EGABren Tribunaren” seigarren edizioa egin du. Bertan Emilio Ontiveros jaunak esku hartu du, analista ekonomia eta finantzako analista eta Madrilgo Unibertsitate Autonomoko Ekonomiako Katedraduna denak. Aditua bere hitzaldian orain dela bi urte piztu den finantzako krisialdiaz eta zehazkiago Espainiako egoeraz aritu da. Ontiverosen iritziz, momentu hauetan “atzeraldiaren fase berri batean sartzen ari gara”.\nBere txostenaren garapenean (“Krisialdi ekonomikoa. Berezitasuna eta garrantzia, Ekonomia iraunkortasunaren Legea erantzuna al da?” izenburua du), adituak “azkeneko hamarkadetako krisialdirik berezienak” eskaintzen dituen dimentsioetan zabaltzen diren perspektibak aztertu zituen eta politika ekonomikoaren erantzun berriak baloratu zituen. Zentzu horretan, finantzako analistak arreta berezia eskaini die jarduera ekonomikoa sustatzera eta Espainiako ekonomiaren hazkunde-eredua dibertsifikatzera zuzendutako proposamenei.\n“Krisialdiaren finantzako dimentsioaren okerrena gaindituta dago, baina dimentsio errealak epeltasun handiagoa erakusten du. BPGd ekonomia batzuetan hazi arren –AEB, Alemania, Frantzia eta goraka ari diren herriak-, langabeziak denbora handiagoa beharko du egonkortzeko eta zalantzarik gabeko beherakada definitzeko. Eta lan-desoreka honek sendien eta enpresen kaudimena oso nabarmen baldintzatzen du, bereziki Espainian”, azaldu du Emilio Ontiverosek.\nEGABren Tribunan egindako adierazpenetan, adituak gogora ekarri du Espainiako ekonomia, atzeraldian ekonomia aurreratu gehienak baino beranduxeago sartu zena, bertatik beranduago ere aterako dela. Emilio Ontiverosek azaldu du “langabeziaren terminoetan bereziki esplizitua izango dela aurkako aldea, baita desoreka oso epe laburrean murrizteko gaitasuna ere”.\nEGABko Tribunak bankuek krisialditik ateratzeko orduan izandako eginkizuna eta langabeziaren bilakaerak finantzako erakundeen egoeran izandako eragina aztertzeko esparrutzat ere balio izan zuen. Ontiverosek nabarmendu zuen “bankuko egonkortasuna orain arte bezala ez dela inoiz izan lan-merkatuen bilakaeraren hain mendeko”.\nEusko Jaurlaritzaren Ekonomia eta Ogasunaren oraingo sailaren datuek aditzera ematen dute Euskadiko BPGdren beherakada, bukatu berri den urtean, %-3,4koa izango litzatekeela. 2010. urterako, Exekutibo Autonomoak %0,1eko hazkundea aurreikusten du eta dagoeneko aurreratu du ez dela positiboa izango urteko bigarren seihilekora arte.\nZenbaki hauek ikusita, EGABren presidente Jose Luis Ruizek, Tribunaren aurkezpenaren barruan, ohartarazi du “susperraldia tentuz ikusi behar dela”. Bere iritziz, “zaila da azkeneko egunotan entzuten ari garen aurreikuspenetako batzuetatik ondorioztatzen den baikortasunean erortzea”. “Uko egiten diot krisialditik ateratzeaz hitz egin ahal izateari enpleguaren eta negoziazio kolektiboaren narriadurak jarraitzen duen bitartean”, Ruizek adierazi du.


Bizikleten gehiegizko abiadura dela-eta, Izurtzako Udalak abiadura zaintzeko seinaleak ipiniko ditu auzoetan - Izurtza - Anboto.org\nBizikleten gehiegizko abiadura dela-eta, Izurtzako Udalak abiadura zaintzeko seinaleak ipiniko ditu auzoetan\nJoseba Derteano 2019-12-04 08:34\nIzurtzako Udalak Tokiko Agenda 21eko batzarra egin du oraintsu herritarrekin. Batzar hori udaleko asmoen berri emateko zein herritarren ekarpenak jasotzeko erabiltzen dute urtero. Bertan, hainbat herritarrek euren kezka adierazi zuten, mendi bizikletan ibiltzen direnak auzoetatik gehiegizko abiaduran ibiltzen direlako, batez ere aldats beheretan, eta egoera arriskutsuak sortu izan direlako, bai bizilagunekin, bai etxeko abereekin.\nEgoeraren aurrean, udalak neurriak hartzeko asmoa du. Auzoetan seinaleztapenak ipiniko dituzte, bidean abereak egon daitezkeela ohartarazteko eta abiadura zaintzeko eskatzeko. "Aurrekontuetan diru atal bat sartuko dugu horretarako", adierazi du Lorea Muñoz alkateak. Auzoetan oinezkoen eta bizikleten arteko bizikidetza hobetzeko, "kontzientziazio" lana garrantzitsua dela adierazi du Izurtzako alkateak, eta auzotarrentzat "errespetua" eskatu du.\nAuzotar baten testigantza\nNerea Zarrabeitia Izurtzako Bitaño auzoko Etxetxu baserrian jaio zen eta Izurtzan egiten du bizimodua. Bere baserritik herrigunera doan bideak aldats behera datorren beste bide bategaz egiten du bat herrigunera heldu aurretik, eta ingurune hori oinezkoentzat arriskutsua izaten dela dio. "Aldats behera handia dago eta txirrindularirik gehienak abiadura handian bajatzen dira. Ez dute kontuan hartzen abereek, oinezkoek eta umeek bidea gurutzatu dezaketela", azaldu du. Berari gertatutako adibide batzuk ipini ditu. "Askotan, umeekin etxerako bidean, besoetan hartu behar izan ditut bizikletek jotzeko beldurragatik. Beste batzuetan, etxetik kotxean irteterakoan, nahiz eta hamaika bider begiratu goitik norbait datorren, sustoak eduki izan ditugu, bizikletan arinegi datozelako. Konturatzen zarenerako, gainean dituzu", gogoratu du.\nPertsonekin ez ezik baserriko abereekin ere arazoak sortzen dira Zarrabeitiaren esanetan. "Auzoko batek bide horretatik gurutzatzen ditu zaldiak eta ardiak, eta aldats behera datozenak, hain arin etorrita, ez dute astirik gelditzeko. Aurreko batean, txakur bat galduta ibili zen auzotik, eta bizikletadun bat gure etxera etorri zen abisatzeko. Beldurtuta zegoen beste bizikletadun batek jo eta istripua eragin zezakeelako", azaldu du. Bizikleten gehiegizko abiaduraz gainera, autoena ere aipatu du. "Maldan behera abiadura handia hartzen dute, eta neguan, euriagaz, edo gauetan, arrisku handia dago nahiz eta bide bazterretik joaten garen", dio.\nHoriek horrela, begi onez ikusten du udalak seinaleztapenak ipintzeko duen asmoa, baina hausnarketa kolektibo baten beharra azpimarratu du. "Denok ipini behar dugu zentzu apur bat gure aldetik, ezer larria gertatu baino lehenago", eskatu du.


Eta halaxe egin zuten 2017ko azaroaren 11n Azebarrin eratu zen San Martin bertso-festa itzelean. Baserritarrez jantzita azaldu ziren biak, eta bertso-saio antologikoa eskaini zuten lehenengo unetik eta akabuko agurra bota zuten arte. Lau atal izan zituen saio luzean argi eta garbi erakutsi zuten bertsotan ondo eta erraz egin nahi duten gazteek badutela norengandik ikasi. Alboan OXABI erromeria-taldearen kale-formatuko lau kide izan zituzten: Jongo, Imanol, Jon eta Mikel. Eta hauek ere trebetasun handia agertu zuten bertsolariekin bat egiteko, eta Azebarrira parajetu ziren bertsozale zein euskaltzaleak dantzan eta kantuan ipintzeko.\nHasierako saioa lokalaren erditik egin zuten, librean eta lege zaharreko era adeitsuan. Ondoren, aurkezle eta gaijartzaile-lana egin zuen Joseba Santxok mahai ertzean eserarazi zituen bertsolari biak, eta gaztetako “zorokeriak” lagunarteko konplizidadean kontatzeko tesituran jarri. Saio aparta egin zuten, eta abilezia ikaragarriz tartekatu zituzten egi “berdaderoak” eta umorezko zirikadak. Bertsoaldien artean Oxabikoek hartu zuten euren doinuekin hango bazterrak alaitzeko ardura. Ondo hartu ere, Azebarriko erdigunea dantzarako plaza bihurtu zuten-eta! Gero, bertsolariek lokalean bildutako jendea koplatzeari ekin zioten, umoretsu eta zirikalari. Eta orduan, ALBEko bertsolari gaztetxoen ordua iritsi zen. Puntu bina bota zizkien bost ALBEkidek bertsolari biei zortzikoa osatzeko (Inazio Vidalek, Imanol Uriak, Paule Loizagak, Unai Mendiburuk eta Kerman Diazek). Imanol eta Inazio bat-batean ere ausartu ziren, eta ez ziren, ez, beteranoen aurrean kikildu. Imanolek eurokin “peloteoan” ibiltzea egotzi zien, eta Inaziok ironia handiz eurok “bihotzez ez ezik, gorputzez ere gazte daudela” bota zien.\nJendartean Fredi Paia egungo Bizkaiko txapelduna egon zen, eta aurreikustekoa zenez, bertsoaldi bizi eta umoretsu bat egin zuen Peña eta Telleriarekin batera. Eta amaitzeko, Josebak desafiorako gai bat jarri zien Anjel Mari eta Millani, barrako puntatik puntara kantatzeko. Hor ere bertsoketa ederra egin zuten, eta antzinako bertso-desafioen sua piztu zuten entzuleen artean. Ondoren Oxabiren errematea etorri zen, eta bertsolari bikotearen akabuko agurra.\nBalantze ezin hobea. Erromeria bikaina. Giro aparta eta bertso-festa gogoangarria. Gu Anjel Mari Peñagarikanok eta Millan Telleriak eman ziguten “master”arekin lotzen gara. Milana esker eta hurrengora arte!!!


Modène - Wikipedia, entziklopedia askea.\n44°06′12″N 5°07′23″E / 44.1033°N 5.1231°E / 44.1033; 5.123144°06′12″N 5°07′23″E / 44.1033°N 5.1231°E / 44.1033; 5.1231\nCaromb, Crillon-le-Brave, Mazan eta Saint-Pierre-de-Vassols\n226 (%48.6) 227 (%48.8)\nModène (frantsesez eta ofizialki: Modène) Okzitaniako udalerri bat da. Administratiboki Frantziako Vaucluse departamenduan dago, Proventza-Alpeak-Kosta Urdina eskualdean. 2013an 388 biztanle zituen.\n2007an Modène udalerrian erroldatutako biztanleak 388 ziren. Familiak 152 ziren, horien artean 40 pertsona bakarrekoak ziren (16 bakarrik bizi ziren gizonak eta 24 bakarrik bizi ziren emakumeak), 48 seme-alabarik gabeko familiak ziren, 56 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 218 etxebizitza zeuden, 162 familiaren etxebizitza nagusia ziren, 31 bigarren erresidentzia ziren eta 25 hutsik zeuden. 178 etxeak ziren eta 38 apartamentuak ziren. 162 etxebizitza nagusietatik 114 bere jabearen bizilekua ziren, 38 alokairuan okupaturik zeuden eta 10 doan lagata zeuden; 7 etxek bi gela zituzten, 30 etxek hiru zituzten, 55 etxek lau zituzten eta 70 etxek bost zituzten. 122 etxek euren parking plaza propioa zuten azpian. 65 etxetan ibilgailu bat zegoen eta 88 etxetan bat baino gehiago zituzten.\nModène udalerriko biztanleria-piramidea 2009an .\n2007an lan egiteko adina zuten pertsonak 262 ziren, horien artean 181 aktiboak ziren eta 81 inaktiboak ziren. 181 pertsona aktiboetatik 162 lanean zeuden (93 gizon eta 69 emakume) eta 19 langabezian zeuden (8 gizon eta 11 emakume). 81 pertsona inaktiboetatik 23 erretiraturik zeuden, 16 ikasten zeuden eta 42 "bestelako inaktibo" gisa sailkaturik zeuden.\n2009an Modène udalerrian 160 unitate fiskal zeuden, 389 pertsonek osaturik. Pertsona bakoitzeko diru-sarrera fiskalaren mediana urteko 17.960 euro zen.\n2007an zeuden 22 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 4 eraikuntza enpresak ziren, 5 ibilgailuen saltze eta konpontze enpresak ziren, 3 higiezinen enpresak ziren, 6 zerbitzu enpresak ziren eta 2 administrazio publikoko enpresak ziren.\n2000. urtean Modène udalerrian 25 nekazaritza-ustiategi zeuden, 195 hektarea erabiltzen.\nSaint-Pierre-de-Vassols (1,1 km)\nCaromb (1,6 km)\nCrillon-le-Brave (2,4 km)\nLe Barroux (4,4 km)\nSaint-Hippolyte-le-Graveyron (4,5 km)\nBédoin (5,0 km)\nMazan (5,1 km)\nOrriaren azken aldaketa: 21 abendua 2021, 04:02.


Txapel bat azal berriari | Txapel bat azal berriari – iparraldekohitza\nSustrai Colinak jantzi du Xilabako txapela, Baionako finalean. Mattin zena omendu du txapelketak, eta haren semeak jantzi dio txapela. Amets eta Maddalen Arzallus sailkatu dira Colinaren atzetik\nustrai Colinak irabazi du 2016ko Xilaba (1.008 puntu). Haren atzetik sailkatu dira Amets Arzallus (998 puntu), Maddalen Arzallus (581), Odei Barroso (576,5), Miren Artetxe (571) eta Xumai Murua (537,5). Beretik aritzeko helburuz hasi zuen Colinak saioa, eta hala kantatu hasierako agurra: «Azal berriak jantzita nator,/ deus ezta sortzen berez ta…/ Nere buruaz beste egitera/ ta gure buruaz besta». Hala, bere ibilbideko Xilabako bigarren txapela jantzi du Colinak, duela bi urte lortutakoaren ondoren. Atzoko finaleko lehen bost sailkatuek, gainera, 2017ko Euskal Herriko Txapelketa Nagusian parte hartu ahal izango dute.\nSaio puntuagarria hasita, gogoetarako baliatu zuten bertsolariek zortziko handiko ariketa. Barroso eta Artetxe ostatu bateko bi langileren azalean jarri zituen Joana Itzaina gai-emaileak. Nagusiak soberako janaria botatzeko agindu zien, eta haserre ekin zion Artetxek: «Batzuk jateko ezer ere ez/ ta besteek diru gosea». Zorrotz aritu zen Barroso: «Bihotz biguna dutenentzako/ daukagu ogi gogorra». Lehen Mundu Gerran hildako herritarren omenez eraikitako monumentuaren parean jarri zituen gaiak Amets Arzallus eta Sustrai Colina. Haserre hasi zen Arzallus, «frantses armada omen zen baina/ frantsesik ez dut ikusten» kantatuta, eta amorruz jarraitu zuen Colinak: «Okerrena da gerla harekin/ konkistatu gintuztela».\nBizi aritu ziren bertsolariak zortziko txikiko ariketan, eta bertsoaldiek berotu zuten aretoko giroa. Maddalen eta Amets Arzallusek osatu zuten ofiziorik finenetakoa. Joaldun beteranoaren ahotik aritu zen Maddalen Arzallus, eta hasiberriaren ahotik Amets Arzallus. Korrikako kilometro batean zuen joaldun gisan lehen aldia Amets Arzallusek, eta kexaz aritu zen: «Hau da bertsotan BECen/ hastea bezala». Bizi erantzun zion Maddalen Arzallusek: «Ohore bat da eta,/ ez zaitez kexatu».\nAktualitatezko gaiei kantuan, fin aritu zen seikotea puntuei erantzuten. Hamarreko txikiko ariketa eztabaidarako erabili zuten bertsolariek. Barrosok lan militanteari denbora gehiegi ematen ziola eta, kexu ageri zen Colina. Zorrotz eta argi amaitu zuen eztabaida Colinak: «Herria egitea/ zail da eta zail zen,/ ez badugu asmatzen/ etxekoak zaintzen».\nBakarkako lanean ale finak utzi zituzten sei bertsolariek, lehen aldiz oporretara bakarrik joan denaren azalean. Neurri estuan fin aritu zen Barroso: «Lehen zein haserre geunden/ Odei eta mundua./ Hemen dena da ederra,/ ederra ingurua./ Zeinen lagun onak giren/ ni ta nire burua».\nBertsoaldi osoa josi zuen Colinak; hala amaitu zuen bigarren bertsoa: «Ene ze ongi bakardadean,/ ondoan beste inor gabean,/ zu bakean zaudenean/ ta aukeratua denean».\nZorrotz eta bizi\nAmets Arzallusek eta Sustrai Colinak eskuratu zuten puntu gehien finalaren lehen erdian, eta haiek osatu zuten buruz buruko saioa. Igerilekuan, gaztetan egindako tatuajeei begira zeuden bi adinekoren ahotik aritu ziren seiko motzean. Tatuajeak banaka aipatu, eta bizi aritu zen Arzallus: «Izurdeak ere hara/ egin ta ezin ezaba… /horiei plazer egitearren/ nator piszinara». Umorez hasi, eta umorez jarraitu zuten buruz burukoa. Hillary Clinton eta Donald Trumpen azalean jarri zituen gaiak Colina eta Arzallus; AEBetako hauteskundeak irabazi dituelako zoriontzeko, telefonoz deitu zuen Colinak Arzallus. Tronpatu eta Trump hitzekin jolasean aritu zen Arzallus, jendeak bera bozkatu izanaz harrituta: «Ni ere harritu naiz/ zenbat trumpatu den».\nKartzelako lanean jo zuen goia buruz burukoak. Gaiak amildegi ertzean jarri zituen bertsolariak, jauzi egitea erabaki duenaren ahotik kantuan. Bertsoaldi sakona eta osoa egin zuen Arzallusek, lehen bertsotik hasita: «Zeruko segariak/ pentsatu zenbat belar/ ebakitzen omen du/ aski sasi, ote, lar./ Zentzugabeko biziak/ utzia nau hain mehar/ malkoak lehortuz jada / ezin eginez negar/ herioren zain egon naiz/ hogei urtean zehar…/ Baina ez du etorri nahi/ beraz nik joan behar». Gaiari metaforatik tiraka, harreman bati kantatu zion Colinak. Denboran pilatutako galderekin amaitu zuen bertsoaldia: «Bere ondoan lo egiten dut/ beste batekin ametsak,/ ta bertigoa emanagatik/ amildegi sakon beltzak…/ Alde egitea erabaki dut/ zintzotasuna legetzat:/ Askoz hobea izanen baita/ neretzat eta beretzat».\nAzken agurrean, zubigintzaren balioa goraipatu zuen Colina txapeldunak: «Gure herri honek badaki zer den/ mututuei aditzea,/ ta harresiak atzeman arren/ zubigintzan aritzea». Mattin Treku zena omendu du aurtengo Xilaba txapelketak, hil zeneko ehungarren urteurrenean. Panpili Treku haren semeak jantzi zion txapela atzo Sustrai Colinari. Datozen bi urteetarako, beraz, azal eta txapeldun berria ditu Xilabak. Aitor Renteria Txato-ren oroimenezko saria Odei Barrosok jaso du.\nMiarritzeko BNP bankuaren bulegoak okupatu ditu Bizi mugimenduak


Manadakoak aske, katana bana?. Noticias de Navarra\nJosu Jimenez Maia. Idazlea - Miércoles, 27 de Junio de 2018 - Actualizado a las 06:02h\nManada-koak, emakume-samuraien esku izeneko artikuluan (DIARIO DE NOTICIAS, maiatzak 5) irudimen-ariketa bat eginda, bost bortxatzaile horiek emakume-samuraien eskuetan uzten nituen, zigor-ebazpen lotsagarria ezagutu zelarik. Bi hilabete eskas iraganik, kalean ditugu basapiztiak, “Justizia espainola” oximoron bat dela berretsirik. Amorrua, samina ta sumina... Autodefentsa feministarako bidea baino ez zaie gelditzen gure alabei Sanferminetan, eta zapi gorriarekin batera gure alabek katana bana eramatea nahi al dute epaileek?\nAltsasuko gazteak preso eta sakabanaturik, baina bost bortzatzaile askatu berriak etortzen ahal dira berriz ere Sanferminetara. Ustelkeriaren erresuman lapur esku-zuriek oro kakaztua, ustelek futbol mundialaren kea baliatzen dute dena estaltzeko;txiza egiten digute gainera eta euria dela erraten digute. Alta, jendartearen oihua ozena da: Justizia hau kaka hutsa da... Eta kakajalea koprofagoa bada, Espainiako jujeak, koprojujeak. Eta ez izan zalantzarik: gero, juje horiek irribarre egiten dute gure lepotik begira ez gaudelarik.\nBai Manada-ren kasuan, bai Altsasuko auziaren kasuan, juje horien epaiak probokazio hutsak dira. Izan ere, Nafarroan duela hiru urte gobernua galdu zuenetik, Eskuinak ez du oraindik estrategia eraginkor bat asmatu lehengo egoerara itzultzeko: Ikurriñaren eta euskararen kontrako manifestazioek ez dute erdietsi haiek espero zuten arrakasta. Estatuak ere ahal duen guztia egin eta eginen du garai zaharretara itzultzeko, eta bi auzi horien epai ahalkegarriak erabili ditu giroa gaiztotzeko eta okertzeko. Madanakoen askatzea, bertze koska bat estutzea baizik ez da, ea buru-bero baten batek ezegitekoren bat egiten duen.\nMartxoaren 8ko, apirilaren 14ko, ekainaren 16ko eta iragan den asteko manifestazio jendetsuek frogatzen dutenez gero, oker dabiltza. Iruñean sekula ez da horrelako erantzunik ikusi, eta ez soilik kopuruari dagokionez;orain arte horrelako manifestazioetara joaten ginenoz gain, bestelako jendea ere ari baita horrelako manifestazioetara hurbiltzen... Zorionez! Jarrai dezagun plazak betetzen, Nafarroan sekula izan diren manifestazio jendetsuenak ez dira alferrikakoak izanen. Bihotza bero, baina burua hotz!\netiquetas: josu jimenez maia


2018(e)ko abuztuakren 8(a), asteazkena\nXANISTEBANETAN HATZAK BETE LAN!\nAurtengo herriko festetan emanaldi bikoitza izan du Haurtzaro Dantza Taldeak!\nIzan ere, hilaren 4ean goizeko 11:00etan, Zaharren Egoitzara bisita egin zuten Dantza Taldeko gaztetxoenek Haurtzaro Ikastolako trikitilari eta panderojoleekin batera eta arratsaldean Dantza Taldeko helduenek, ekainaren 3an Oiartzungo Flauta Taldearekin batera eskainitako emanaldi arrakastatsua eskaini zuten beste behin herriko plazan.\nGoizeko saioan Gipuzkoako dantzak eskaini zituzten Talde Horiko, Txuriko eta Gereezien Taldeko dantzariek, hala nola, Agurra, Ezpata Dantza, Makil Txiki, Brokel Dantza, Kaskarot, Fandangoa eta Arin arina, besteak beste. Emanaldiaren amaieran trikitilari eta panderojoleekin eta Lartaun Txistulari Taldeko txistulariekin kalejira luzea egin zuten Zaharren Egoitzako eskaileretan gora eta behera!\nArratsaldeko saioan berriz, Gipuzkoako dantzez gain, Plazara edota Ikastolen Ereserkia deritzon koreografia eta Arin-Arinarekin nahiz Fandangoarekin egindako koreografiez gozatu ahal izan zuten bertaratutako ikusleek.\nBai batera eta bai bestera herriko ikusle ugari bildu zen eta esperotako emanaldi dotoreekin egin zuten topo, bejondeizuela beraz, Haurtzaro Dantza Taldeko dantzari guztiei eta Zorionak!\nEta eskerrik asko, nola ez, gure dantzei musika jarri dien Lartaun Txistulari Taldeari eta Oiartzungo Flauta Taldeari! Eskerrik asko eta hurrengora arte!\n**Xanistebanetan egindako emanaldietako argazki eta bideo gehiago "Argazkiak" edota "Bideoak" atalean.\nEgilea: Haurtzaro dantza taldea ordua: 10:12:00


Leintz Arizmendi hasieratik joan zen aurretik inoiz etsi ez zuen Betikoren aurka - Noticias Fútbol Femenino\nLeintz Arizmendi hasieratik joan zen aurretik inoiz etsi ez zuen Betikoren aurka\n2018ko urtarrilaren 13a - mondraberri.com/Marijo Simón\nPartidua hasi bezain laster etxeko taldea aurretik jarri da. Lehenengo gola Lore Etxeandiak sartu du. Bigarrena berriz Haizea Arriaranek jasotako falta baten ondoren heldu da. Epaileak penaltia seinalatu du eta Olatz Legardak gola lortu du.\nOndorengo minutuetan Betikok zelai erdiko jokoa bere menpe hartu du eta markagailuan hurbiltzeko aprobetxatu du egoera. 20 minutuan heldu da kanpoko taldearen lehenengo gola. Hala ere, bailarako neskak berregin dira eta 40 minutuan Lore Etxeandiak Arizmendi Leintzeko hirugarren gola lortu du.\nGogor atera da Betiko bigarren zatian. Gola egiteko hainbat aukera izan ditu kanpoko taldeak eta bigarren zatiko 22 minutuan bere helburua lortu du. Arizmendi Leintzeko neskek ez dute amorerik eman eta azken gol bat egiteko denbora izan dute. Olatz Legarda izan da golegilea.\nGolak: 1-0 Lore, 2-0 Olatz, 2-1 Naiara, 3-1 Lore, 3-2 Uski, 4-2 Olatz.


405. zenbakia. 2016ko martxoa\nGuztiz txirene naiz\nKarmele Larrinaga Aktorea Goenkaleko Axun pertsonaiak egin zuen ezagun Larrinaga (Bilbo, 1964). Berandu hasi zen ogibidean, antzerkiak eta ikuskizunak txikitatik erakarri bazuten ere: “Ezinezko amets...\nIndarkeria-maila txikiko erasoak, asmo txarrik gabekoak, eguneroko jarrera matxistak, oharkabean pasatzen direnak... ez da erraza mikromatxismo hitza definitzea. Hitza, berez, Luis Bonino psikologoak 1990ean egindako ekarpen teorikoa da, tratu txar...\nKarraderan: kirola eta memoria historikoa\nKarraderan, korrika, egingo dute ia 400 kirolarik Burdin Hesiaren inguruko lasterketa hil honen 12an. Memoria historikoaren lanketak, ordea, gura baino astiroago egin du aurrera Hesi horren inguruan zein beste...\n“Auzia ez da izan ala ez izan. Kontua ekitea da. Izatea ekitea da. Egiten duguna gara”. Lorea Agirreren hitzak dira, euskaldunoi euskahalduntzera dei egin zigun 19. Korrikaren amaieran esandakoak....\nArgirik ez Garoñan\nDuela hiru urte deskonektatu zuten Garoña sare elektrikotik, eta oraindik argitu gabe dago zentral nuklearraren etorkizuna. Alde batekoa izan zen Burgos eta Araba arteko mugan dagoen zentrala ixteko erabakia....\nBaserri Antzokia, euskararako lanabesa\nHamaika bilera, ideia, eztabaida, buruhauste, zirriborro, barre, algara, aldaketa eta egokitzapenen ostean, Txorierriko Baserri Antzokia bidean da, eta, hil gutxi barru, errealitate izango da. Iazko urriaren 30ean ipini zuten...\n'Euskal selekzioaren urtean behingo partida simulakro bat da'\nGaizka Garitano (Derio, 1975) entrenatzaile miretsia bihurtu zen Eibar KE futbol taldea bi urtean 2.B mailatik lehen mailara eraman zuenean. Iaz denboraldi amaieran dimititu zuen, taldeak lehen maila galdu zuelako. 2015-16 denboraldia 2. mailan hasi zuen, Valladoliden, baina, emaitza txarrak tarteko, taldea utzi behar izan zuen. Orain langabezian dago. M. Egimendi. Argazkia: Dani BLANCO/ARGIA.\nJulen Gabiria Itxura guztien arabera, une honetan, gizonezkoen artean progrea izateko, ozen aldarrikatu behar da ezinezkoa dela gizonezkook feministak izan gaitezkeela. Mutur batetik bestera igaro gara, beraz: lehen, gure feminismoa...\nZaldi Eroa 405\nNafarroan hasi bazen ere, Elizaren ondasunen jabetzaren inguruko aferak soka luzeagoa du. Eusko Legebiltzarrak eskuratu berri du Elizak bere izenean immatrikulatu dituen ondasunen zerrenda, hots, erregistroan lehen aldiz inskribatu diren...\nAEK-k asteburuko lau barnetegi antolatu ditu udaberrirako. Hala, apirilaren 29, 30 eta maiatzaren 1ean, maila guztietako ikasleek edukiko dute aukera Zarautzen. Ondorengoa maiatzaren 13, 14 eta 15ean egingo da Arantzan,...\nTxotxindau, Indautxu AEK sagardotegi bihurtua\nBilboko Indautxu AEK euskaltegiak aurten ere ospatuko du Txotxindau jaia, udaberrian ohikoa duen legez. Martxoaren 11n izango da, gaueko 20:30etik aurrera. 20:45ean en-tzungo da Txoooootx!!! oihu ezaguna, eta bertaratzen direnek...\nSantutxuko AEKren erakusketan, 50 urteko historia\nBilboko Santutxu AEK euskaltegia 50. urteurreneko ospakizun eta ekitaldietan murgilduta dabil ikasturte honetan. Hori dela-eta, besteak beste, erakusketa bat antolatu dute, bost hamarkadotan euskara irakasteko erabili dituzten metodologiaren eta material...\nMeatzaldeko Berbalagunak, osasuntsu bizitzen ikasten\nMeatzaldeko Berbalagun egitasmoko lagunek Osasuntsu bizitzen ikasi ekimena jarri dute martxan, helburu bikoitzarekin: horrelakoak euskaraz egin daitezkeela frogatzea eta inguruko euskaldun sarea zabaltzea. Ikastaroak larunbat goizetan egingo dira Ortuellan, Meatzaldeko...\n'El florido pensil - Neskak' aurkeztu du Tanttaka teatroak\n1996an arrakasta handiz estreinatu zuten El florido pensil, eskola frankistaren hezkuntza eredu atzerakoi...\nAktorea Gustuko duzun filma? Das Leben der Anderen.Zuzendari bat? Woody Allen.Askotan ikusi duzun filma? Billy...\nZuzendariak: Joel Coen eta Ethan Coen. Gidoia: Joel eta Ethan Coen. Aktoreak: Josh Brolin, George...\nBerzaitzen musika eta ahotsa Xabier Leteren poesiarako\nPier Paul Berzaitzek (Muskildi, Zuberoa, 1952) Egunsentiaren kantak diskoa atera du Xabier Leteren Egunsentiaren esku...\nWILLIS DRUMMOND, AnthologyZuzenean lehen aldiz ikusi nituenean, maitemindu egin nintzen. Zuzeneko zoro eta indartsu hark...\nJP Lohian & Klonen KlanaJP Lohian & Klonen Klana(Lohia Records, 2015) JP Lohian & Klonen...\n'Beti oporretan', Harkaitz Canoren ipuinak\nHarkaitz Canok (Lasarte, 1971) uda kutsuko ipuin bilduma argitaratu du: Beti oporretan (Susa). Izan ere, izenburuan eta liburuaren...\nHauexek dira azken boladan zirrara eragin didaten liburuak, hurrenez hurren:Bata, Alaine Agirreren X hil da...\nPatxi ZubizarretaElkar, 2015 B2 maila Xariar sultan misoginoak burua moztuko ziokeen Sherezaderi, aurretik 3.000 emakumeri...\nLGTBI mugimenduaren lana eta borroka ezagutzeko gunea\nLesbiana, Gay, Trans, Bisexual eta Intersexualen (LGTBI) mugimendua ezagutzera emateko eta kolektibo horiek euren eskubideen...\nAurreko zenbakian esan nizuen: Gauzen Internet delakoak aukera zoragarriak ekarriko omen dizkigu, baina hozkirri apur bat ere ematen du etxeko gailu guztiak elkarrekin konektatuta eta...\nEzohiko prentsaurrekoa eman zuen Iruñeko Euskalgintzak iragan otsailaren 23an. Ezohikoa, berri pozgarri baten berri eman...\nErrugbiko ohiturak, futbolera Futbolaren aitzakian, indarkeria kasu ugari izaten dituzte Argentinan. Epaileei eta jokalariei erasoak,...\nMunduko okinik onenak Hego Koreakoak dira Ogi onena, Hego Korean egiten dutena. Hala diote, behintzat,...\nMartxan da Zikloteka, bizikletaren dokumentazio gunea Zabalik da Zikloteka, Gipuzkoako Bizikletaren Dokumentazio Zentroa. Donostiako Kristina...\nJolas-makinen zaleek badakite non hartu ostatu Amsterdamen 80ko hamarraldian loraldia izan zuten arcade jokoek. Jolas-aretoetan...\nKerik gabeko film eta telesailak nahi ditu OMEk Pelikula eta telesailetan erretzaileak agertzeak gazteak erretzera...\nMunduko Txapelketan 13 domina eskuratu dituzte euskaldunek Domina uzta politarekin itzuli dira euskal tiralariak Volendamen...\nInoiz baino azkarrago egin du gora itsasoak azken mendean Itsasoa goraka egiten ari dela ados...\nGasteizen oinez mugitzeko bete beharreko distantziak eta denborak jaso dituzte mapa batean Zenbat denbora behar...\nBost urtean 470.000 lagun hil dituzte Siriako gerran Duela bost urte gerra hasi zenetik, siriarren...\n200 milioi emakume eta neskatok pairatu dute ablazioa Unicef Haurren Laguntzarako Nazio Batuen Funtsak jakinarazi...


“Oilar handiak zeuden, baina bagenekien geurea emanda estutu genitzakeela” - Otxandio - Anboto.org\n“Oilar handiak zeuden, baina bagenekien geurea emanda estutu genitzakeela”\nJoseba Derteano 2018-09-16 11:00\nApurka-apurka, aizkorakadaz aizkorakada, mundu horretan bere lekua egiten dabil Luis Polanco. Joan zen asteburuan Arabako binakako aizkolarien txapelketa irabazi zuen Jon Rodriguezegaz batera. Olarizu herrian jokatu zen finala.\nZelan egin zenuten binakako finalerako bidea?\nBinakako txapelketa egun batean erabakitzen da. Bikoteak osatzeko, banakako txapelketako emaitzak hartzen dira kontuan. Hau da, lehenengo mailako txapeldunak bigarren mailan azkenengo geratu denagaz osatzen du bikotea eta horrela denekin. Ni bigarren mailako txapelketan azpitxapeldun geratu nintzen eta Jon Rodriguez lehenengo mailan hirugarren sailkatu zen. Postu horiengatik osatu dugu bikotea binakakoan.\nFinalean zer lan izan zenuten?\n60 ontzako enbor bi eta 65 ontzako lau moztu genituen.\nEspero zenuten txapeldun geratzea ala sorpresa izan zen?\nOilar handiak zeuden, baina bagenekien geurea emanez gero estutu genitzakeela. Horrela gertatu zen. Geneukan dena eman genuen eta egindako lanagaz gustura geratu ginen. Besteek ere beharbada ez zuten euren egunik onena izango, eta azkenean irabaztea lortu\nAurrera begira, zer asmo dituzu? Beste txapelketarik baduzu buruan?\nDatorren urtean Arabako bigarren mailako txapelketan berriro parte hartu gura nuke. Aurten bigarren geratu naiz eta datorren urtean, esperientzia gehiagogaz, ea txapela ateratzeko kapaz naizen. Horrez gainera, Euskal Herriko hirugarren mailako txapelketa ere badut helburu.\nEntrenatzen jarraituko dut eta, aizu, bitartean apusturen bat irtetean bada, ba aurrera. Osterantzean, entrenatu eta entrenatu, txapelketetarako ahalik eta sasoirik onenean heltzeko.\nApustu bila ere bazabiltza?\nBa, ibili naiz bila, baina, momentuz, ez dago ezer. Ikusiko dugu aurrera begira zerbait sortzen den


ELIKA Seguridad Alimentaria | Bisfenol A eta haren potentzial obesogenikoa haurrengan - ELIKA Seguridad Alimentaria\nEbaluazioa: Anisakis arriskua arrainaren kontsumoaren bidez\nBisfenol A eta haren potentzial obesogenikoa haurrengan\nBidaltze data 30 maiatza, 2022\nEFSAk Granadako Unibertsitateko Nutrizio eta Bromatologia Institutuan egindako EU FORA programaren jardueren txostena argitaratu du.\nProgramaren xedea izan zen Bisfenol A (BPA) eta haren analogoak izan ditzaketen hainbat elikagai aztertzea, baita horiek alderatzea haur gazteen erakusketa-datuekin, teknika ez inbaditzaileen bidez.\nMundu osoan gora egin du haurren obesitateak, eta hori kezkagarria izan da azken hamarkadetan\nDietaz gain, obesitatea eragin dezaketen ingurumen-faktoreak daude, eta hainbat osagai obesogeniko (nahasmendu endokrinoko balizko propietateak dituzten ingurumen-substantzia kimikoak, obesitatearekin lotutakoak) geroz eta kezkagarriagoak dira. Alde horretatik, susmoa da BPA eta haren analogoek propietate obesogenikoak dituztela.\nTxostenak dio BPA maila handia dutela aztertutako pertsonek jandako elikagaiek. Bestalde, frogatzen du osagai horiek gorputzean biometatzen direla.\nTxostenaren beste ondorio baten arabera, azterlan gehiago behar dira esposizio-biomarkagailu fidagarriak ezartzeko.\nProiektuaren azken xedea zen bisfenol horiekiko esposizioaren eta haur gazteen gainpisu eta obesitatearen prebalentziaren arteko harremana frogatzea. Emaitzen analisi estatistikoa oraindik abian dago, harreman hori frogatzeko.\nHainbat substantzia kimikoren arriskuak balioztatzeko ibilbide-orria


Ergothioneina antioxidatzailearen iturriak eta enigmak | Consumer\nErgothioneina antioxidatzailearen iturriak eta enigmak\n90 g-ko txanpinoi-anoa batek antioxidatzaile horren 5 miligramo emango lituzke.\nTxanpinoiak dira ergothioneina antioxidatzailearen iturri natural onena, Pennsylvaniako Unibertsitateko ikertzaileek plazaratu berri duten lan baten arabera. Adituek metodo bat garatu dute, likidoen kromatografia eta masen espektrometria bezalako teknikak konbinatzen dituena.\nAzterketa berrien arabera, txanpinoiak galorratzak baino 12 aldiz antioxidatzaile gehiago izango lituzkete, eta oilasko-gibelak baino lau aldiz gehiago. Elikagai horietatik aldarrikatzen zen orain arte antioxidatzaile horren kontzentrazio handienak zituztela. Hori horrela zen, azaltzen du Pennsylvaniako Unibertsitateko taldeak, orain arte ez baitzegoen nahikoa teknika sentikorrik ergothioneina-kontzentrazioak zenbatesteko. Ikertzaileek perretxikoei buruzko test berria entseatu dute, perretxikoak konposatu horren iturri ezaguna baitira, baina «beste edozein landareri» aplika dakizkioke, diote.\nTokiko barietateen artean, txanpinoiak dira ergothioneina gehien dutenak. Adibidez, hiru txanpinoi-ontza (90 gramo inguru) dituen errazio estandar batek 5 miligramo ere emango lituzke antioxidatzaile horretatik, asko edo gutxi prestatuta dauden alde batera utzita; izan ere, Joy Dubost ikertzaile nagusiak dioenez, «ergothioneina-mailak ez dira jaisten janaria prestatzean». Perretxiko exotikoek askoz gehiago ere izango lukete: shiitake (gure herrialdean gero eta ezagunagoa den onddoa) edo maitake errazio batek 13 miligramo antioxidatzaile izan ditzake edo, beste elikagai batekin alderatuta, «gari-ernamuina baino 40 aldiz ergothioneina gehiago».\nHainbat ikerketaren arabera, perretxikoak eta onddoak dira ergothioneina antioxidatzailearen iturri natural nagusietako bat. Antioxidatzaile hori giltzurrunaren eta gibelaren gisako organoen babesle da.\nLandare eta animalia-ehun gehienetan aurki daitekeen metabolito fungikoa da ergothioneina, eta zelularen antioxidatzaile ahaltsua eta hantura-prozesu kronikoetako babeslea da, zenbait lanek iradoki dutenez. Hala ere, ez dakigu benetan zer funtzio espezifiko betetzen duen giza metabolismoan. Apirilean, Koloniako Unibertsitateak (Alemania) Proceedings of the National Academy of Science USA (PNAS) aldizkari ospetsuan argitaratu zuen lan batek erakutsi zuen ergothioneinak zelula-mintzaren garraiatzaile gisa izan zezakeen rola, bai eta funtzio babeslea ere hantura-nahaste kronikoetan.\nCagliariko Unibertsitateko (Italia) Biologia Esperimentaleko Sailak Clinical Nutrition aldizkarian egindako beste lan baten arabera, ergothioneinak giltzurrunean eta gibelean eragin oxidatiboa modulatzen du. Lan horretan, perretxiko eta onddoak jotzen ziren antioxidatzaile horren berezko iturri gisa, organo horietan kalterik ez eragiteko.\nDeigarria da, halaber, 2002ko abenduan Food and Chemical Toxicology aldizkarian argitaratutako lana, ergothioneinak arratoi diabetikoetan enbrioiak malformatzeko duen arriskuaren aurrean duen babes-paperari buruzkoa. Madrilgo San Pablo Unibertsitateko Zientzia Esperimentalen Fakultateko ikertzaileek haurdun zeuden arratoi diabetikoei ergothioneina eman zieten haurdunaldiko lehen 11 egunetan. Lanaren emaitzen arabera, enbrioien malformazio-tasa murriztu egin zen konposatuaren ekarpenak glukosan eragin kaltegarririk izan gabe.\nSubstantzia intrigagarri horrekiko interesa urrutitik dator. 1952an, Robert Baldridge-k eta Howard Lewis-ek, Michigango Unibertsitateko (Estatu Batuak) bi ikerlarik, odoleko ergothioneina-kontzentrazioak aztertu zituzten karraskariei buruz eta dietari buruz. Ez ziren bakarrak izan, eta substantzia hori beste eredu batzuetan aztertu zen, besteak beste, sagu, untxi eta txerrietan.\nGehieneko mailak, 18 urterekin\nBerrikiago, 2001ean, King Abdulaziz Unibertsitateko talde batek Saudi Arabian gizon osasuntsuen odoleko ergothioneina-maila aztertu zuen adin desberdinetan (1 eta 10 urte bitartean; 11 eta 18 urte bitartean, eta 19 eta 50 artean). Zergatik ikasi horrelako zerbait? «Ergothioneina oso hedatuta dago izaki bizidun guztietan, bereziki animalien odolean», azaldu dute ikertzaileek beren lanean. «Hala ere, giza gorputzean duen funtzioa ez da ondo ulertzen». Ergothioneinak metabolismoan duen eragin biokimikoa ikertzeko, honako hau azaltzen dute lanean: «Experimentala and Molekular Medicine aldizkarian argitaratu zen, lehenik, odolean bizitzan zehar duen kontzentrazioa aztertu behar da».\nAntioxidatzaile horren odoleko kontzentraziorik handienak 11-18 urte bitartekoak dira. Ergothioneina-maila 11tik aurrera handitzen hasten da, 100 mililitroko 1,5 eta 2 miligramo arteko maila gertatzen denean, eta maila gorenera iristen da 18 mililitro bakoitzeko 3,7 miligramo. Hortik aurrera, mailek behera egiten dute, 50 urtera arte, nahiz eta 51 urtera beste igoera bat izan, baina 18 urtera iritsi gabe, 100 mililitroko 2,8 miligramo besterik ez baita geratzen.\nAdituek diotenez, gure gorputzean dagoen ergothioneina guztia janaritik dator. Eta, orain arte ikusi dugunagatik, ez da hain bitxia gure biologian. Beste gauza bat da jakitea zer eginkizun duen, eta aparteko ekarpen bat gure osasunean nabarituko den.\nKONTUZ MELATONINAREKIN, GEHIGARRI GISA\nAntioxidatzaileen argudioa, zelulen narriadura saihesteko, zahartzeko eta askotariko gaixotasunak garatzeko giltza gisa, eztabaidatik kanpo geratzen da, antioxidatzaile ugari dituzten landare, fruta eta bestelako elikagaiak behar adina emanez defendatu behar direnean. Beste gauza bat da osagarri dietetiko jakin batzuek onura ekar dezaketela.\nHorixe da melatoninaren kasua. Herrialde batzuetan libreki saltzen den bitartean, beste batzuetan debekatuta dago salmenta librea. Elikagaian gehigarri gisa erabiltzea eztabaidagarria da oraindik, ez baitago argi hormona horren dosi handiagoak onuragarriak izan daitezkeen edo ez. Melatonina, lehenbizi pinu-guruinaren hormona gisa aurkitu zena, landare eta legamia askotan agertzen da, eta antioxidatzaile gisa beste antioxidatzaile batzuena indartzen du.\nIrailean Nutrition and Metabolism aldizkarian argitaratu den lan batek hormona horri buruz orain arte ezagutzen diren datuak berrikusten ditu. Autoreak, R. Hardeland eta S. Pandi-Perumal, Göttingengo Unibertsitatekoa (Alemania) eta Mount Sinai Medikuntza Eskolakoa (Estatu Batuak) zuhurrak dira melatonina elikagai-gehigarri gisa baloratzean.\nNahiz eta beste elikagai-gehigarri batzuekin konparatuta erabiltzeko arriskuak txikiak izan, autoreek azpimarratzen dute "melatoninaren ahalmen antioxidatzailea erradikal askeen detoxifikazioan ez ezik, hainbat ondorio ere badituela". Horregatik, dosi handiagoek ustekabeko eta nahi gabeko ondorioak eragin ditzakete. Horregatik, «arretaz baino ezin da erabili gehigarri gisa».\nAntioxidatzaileak ergel thionetar melatonina-eu perretxikoak


Cederna Garalur Elkarteak eta Zangozako Sierra de Leyre BHIk lankidetzan dihardute Zangozerriko enpresa- eta kultura-arloari buruzko jardunaldi pedagogikoetan – Cederna Garalur\n«Balorazioa guztiz positiboa izan da». Halaxe adierazi du «Nola prestatu gure burua enplegurako eta autoenplegurako: Zangozerriak ematen dituen aukerak» izenburua zuten jardunaldien antolakuntzak. Jardunaldiak ekainaren 5etik 14ra bitartean egin dira Sierra de Leyre BHIn, eta Zangozerriko enpresak, ekintzaileak eta instituzioak alde batetik eta DBHko 4. mailako eta batxilergoko ikasleak, bestetik, elkartu ditu.\nSierra de Leyre institutuak berak eta Cederna Garalur Elkarteak antolatu dute hezkuntza-ekimen pilotu hori, helburua izanik Zangozerriko gazteek beren eskualdean enpresaren eta kulturaren arloetan dituzten aukerak ezagutzea, geroan lurraldera erroturik egongo diren profesional onak bihur daitezen, beren lurraldea ezagutuko, errespetatuko eta balioa emango dioten herritar aktibo izan daitezen.\nEkintzailetzari buruzko jardunaldietan, ikasleek Amaia Zaritiegiren eta Iker Iberoren esperientzia ekintzaileak ezagutu zituzten: lehenak Nafarroako ekintzaile gaztearen saria jaso zuen 2017an, eta bigarrena 3D-ko animazioan espezialista da eta bere sorterrira itzulita ekintzaile gisa izandako esperientziaren berri eman zuen. Horrez gain, Smurfit Kappa, Viscofan eta Geoalcali enpresetako ordezkariek enpresetan lana nola antolatzen den, zein diren gehien eskatzen diren profilak, lanbide-gaitasun on bat izateak duen garrantzia eta enpresaren proiektu berriak zein diren azaldu zuten. Cederna Garalur bere aldetik, EBk ikasteko eta lan egiteko ematen dituen aukerekin osatu zuen hitzaldia.\nBestalde, neska-mutilek Arangoitzeko gazteluaren inguruak garbitzeko lanetan parte hartu dute beren borondatez. Gaztelua Zangoza Hiriko garai bateko gotorlekua zen; hori leheneratzeko eta balioa emateko, udalak berriki 41.918 euroko diru-laguntza jaso du 2014-2020 aldirako Cederna Garalur TGPEren azken deialdian, Nafarroako Gobernuaren eta EBren LGENF funtsen baterako finantziazioarekin.\nEsperientziak oso balorazio positiboa jaso du ikastetxearen eta ikasleen beraien aldetik. Ikastetxeko zuzendaritzak astean zehar izandako parte-hartze maila (guztiz boluntarioa) azpimarratu du, eta ekimenean parte hartu duten pertsona eta erakunde guztien inplikazioa eskertu du zinez: Amaia Zaritiegi, Iker Ibero, Iñaki Urdazi eta Raquel Espuelas (Smurfit Kappa); Roberto Bandres (Viscofan); Estibaliz Garcia eta Susana Bieberach (Geoalcali); Iñaki Sagredo, «Arangoitzeko gaztelua» proiektuko arduraduna, eta Gabriela Orduna, Cederna Garalur Elkarteko garapen-eragilea.\nEra berean, enpresek eskerrak eman dituzte lurraldeko beste konpainia batzuekin partekatu duten eta Zangozerriko gazteriaren lan-orientaziora bideratutako programa pedagogikoan parte hartzeko aukera izateagatik, aukera eman baitu tokiko aukerak bistaratzeko eta eskualdeko ehun ekonomikoaren ezagutza hobetzeko.\nPor | 2018-06-22T12:29:34+00:00\tjunio 25th, 2018|Albisteak|Comentarios desactivados en Cederna Garalur Elkarteak eta Zangozako Sierra de Leyre BHIk lankidetzan dihardute Zangozerriko enpresa- eta kultura-arloari buruzko jardunaldi pedagogikoetan


Eginkizunak bateratzeko neurriak - Bateratu+ - Euskadi.eus\nEginkizunak bateratzeko neurriak\nZer dira familia eta lana bateragarri egiteko neurriak?\nEnpresek borondatez hartzen dituzten neurriak edo ekintzak dira (hau da, legez bete beharrekoen gehigarriak dira); langileekin adostuta daude, eta erraztasunak ematen dituzten baldintzak sortzeko helburua dute, horrela langileek laneko eta etxeko eginkizunak ahalik eta hobekien bete ditzaten.\nHorrelako neurrien ezarpena azkartu zuen markoa, emakumea lan-merkatura sartzea izan bazen ere, eta ekintza horien arrazoia gizon eta emakumeen arteko berdintasuna bermatzea izanda ere, neurrien funtsa berdintasunaren gaia baino zabalagoa da.\nZergatik daude bateragarritasun-neurriak?\nBateragarritasun-neurriek hiru planotan azaltzen diren beharrei erantzuten diete.\nOndorengoen planoa. Adingabeka diren seme-alaben zaintza\nLehenengoa eta gehienetan antzematen dena, ondorengoei dagokie; hau da, baja-aldia bukatzen denean, seme-alabak zaindu eta arreta eman behar izatea.\nOhikoa da plano honetan ikuspuntu erredukzionista izatea. Alde batetik, emakumea erantzuletzat eta onura hauek merezi duen bakartzat hartzea, tradizioarengatik edo umearekin daukan harreman biologikoarengatik (haurdunaldia, erditzea eta edoskitzea). Ikuspegi horrek gizonezkoari ukatzen dio horrelako neurrien onura izatea eta bere seme-alaben lehenengo urratsez gozatzea. Are gehiago, emakumeari, langilea den aldetik, kalte egiten dio, haurdunaldi baten perspektibak, amatasunarengatiko baja dakarrenez, enpresari askori burutik kentzen baitie emakume gazteak kontratatzea.\nAzken horrek, halaber, eragina izan dezake jaiotza-tasan, emakume askok, haurdunaldiak sor diezazkiekeen lan-arazoen aurrean, amatasuna atzeratzeko erabakia hartzen dutelako. Gertaera honek, bizi-itxaropenaren igotzearekin batera, populazioa etengabe zahartzea dakar, eta, emaitza gisa, aintzat hartu beharreko ondorio larriak sortzen dira, bai gizartean bai ekonomian.\nBeste alde batetik, gogoan izan behar da gurasoen betebeharrak (eta premiak) ez direla bukatzen umetxoaren arreta-beharrak baretzen direnean. Umeen heziketak eta garapen psikosozialak, urte batzuetan zehar guraso-irudi baten presentzia eskatzen dute; rol hori ezin da besteren esku utzi eta, askotan, lan-konpromisoengatik arriskuan geratzen da.\nOndorengoen planoan, bateragarritasun-neurriak lagungarri dira gurasoek kalitatezko denbora eman diezaieten euren seme-alaben zaintzari, garapenari eta heziketari, horrek euren lan-betekizunetan ondoriorik izan gabe.\nAurrekoen eta mendekoen planoa\nBigarren planoak zerikusia du mendekotasun egoeran edo osasun egoera larrian dauden senideen arreta-beharrekin.\nMedikuntzaren aurrerapenei esker bizi-itxaropena igo da eta, ondorioz, populazioa etengabe zahartuz joan da; horrek eszenatoki demografiko berria eratu du eta, ondorioz, beharrezkoa da adineko pertsonentzako arretari baliabide eta politika gehiago eskaintzea.\nBeste alde batetik, azken urteetan igo da gaixotasun edo desgaitasunaren ondorioz sortutako mendekotasuna, zenbait gaixotasun kronikoen eta sortzetiko alterazioen biziraupen-tasetan egon diren aldaketengatik eta, halaber, bide- eta lan-ezbeharren indizeetatik sortutako ondorioengatik.\nBegi bistakoa denez, familia senide adintsuen edo mendekoen zaintzaz arduratzen bada, horrek, derrigorrez, partekatutako lana izan behar du. Puntu honetan aipatu behar da, gizarteak onartzen duela adin txikikoen zaintza bi gurasoen erantzukizuna dela. Baina ez da gauza bera gertatzen adinekoen zaintzarekin, kultura-usadioarengatik, gehien bat emakumeek bereganatzen dutelako; eta gaurko koiunturan, horrek lanaldi bikoitza suposatzen dio emakumezko langileari.\nZentzu horretan, beharrezkoa da bultzada egitea familiako eta etxeko erantzukizunak konpartitu daitezen eta horrela, gizonezkoek ere zaintza-lanetan parte har dezaten.\nAurrekoen eta pertsona mendekoen zaintzaren planoan ezarritako bateragarritasun-neurriek erraztasunak eman behar dizkiete, bai gizonei, bai emakumeei, mendekotasun egoeran senideak baldin badituzte, etxeko eta laneko erantzukizunak orekatu ahal izateko.\nNorberaren planoa. Langileen dimentsio pertsonala.\nPertsonen bizitza, lana/familia binomiora murriztea, arriskutsua bezain injustua da, errealitatearekiko.\nPertsona orok behar du, lanaz eta familiaz gain, norberarentzako denbora eta espazioa, bere dimentsio sozialaz eta norberaren dimentsioaz ere gozatzeko.\nHorregatik, bateragarritasun neurritzat jotzen dira ere, langileen gogobetetze pertsonala lortzeko helburua dutenak.\nBateragarritasun neurriek onuragarriak dira bai langileentzat, bai enpresentzat; lehenengoen kasuan, euren familia eta pertsona beharrak betetzen dituztelako; eta enpresen kasuan, lana hobeto antolatzeko lagungarriak baitira eta, aldi berean, produktibitatea eta lehiakortasuna igortzen dituztelako.\nEzagutu itzazu erantzukizunak bateragarri egiteak zure enpresari ekarri ahal dizkion onurak\nLana, familia eta norberaren bizitza bateragarri egiten laguntzen duten neurriak ez dira erabaki handietatik sortu behar; ez dute exijitzen ere plangintzan ahalegin handirik egiterik, ezta ordainketa ekonomikorik ere.\nPuntu nagusietako neurriak dira bateragarritasuna hobetzeko lagungarriak. Esate baterako, ordutegiak malgutzea, edota enpresaren barruan langileek erabil ditzaketen espazioak eskaintzea, hala nola, bazkaltzeko tokia...\nEnpresa askok ez du bateragarritasun-neurririk ezartzen, soilik ezagutzen ez dutelako zeintzuk diren erabil daitezkeen neurriak, eta zeintzuk ezar daitezkeen, edo neurri horiek kostu ekonomiko handiekin lotzen dituztelako.\nKalkulatu familia eta lana bateragarri egiteko neurrien kostuak eta onurak\nPlantillako kideen familia- eta pertsona-bizitza bateragarri egin ahal izateko neurri eta estrategiak ezarri eta garatu behar ditu enpresa bakoitzak, bere errealitatearen arabera eta bere langileen familia-erantzukizunen eta bateragarritasun-beharren arabera.\nHorrela, lehenengo urratsa, behar horiek identifikatzea da, ezartzen diren bateragarritasun-neurriak langileen benetako egoerei egoki dakizkien.\nAtal honetan zure enpresan aplika ditzakezun bateragarritasun-neurri ezberdinak aurkezten dizkizuegu:\nEgin klik eremu ezberdinetan, egun dauden neurri guztiak ezagutzeko (loturak zerrendekin):\nZERBITZUAK ETA BESTELAKO NEURRIAK\nLEGE TESTUETAN JASOTAKO NEURRIAK


Albisteak - Iragazki-prentsaren funtzionamendua\nIragazi Prentsa Eragiketa\n1. Sakatu iragazki plaka: konektatu elikadura iturria, piztu motorra eta sakatu iragazki prentsaren iragazki plaka. Adi egon iragazki-plaka sakatu aurretik iragazki-plaka kopurua egiaztatzeko, baldintzak beteko dituena. Iragazki-plakaren estankotasun-gainazalen artean ez da materia arrotzik egongo, eta iragazki-zapia laua izango da iragazki-plakan zimurrik gabe.\n2. Presioa mantentzea: presio mekanikoa iragazki prentsaren presiora iristen da.\n3. Elikatze-iragazkia: presioa mantentzeko egoeran sartu ondoren, egiaztatu hoditeria-balbula bakoitzaren irekiera eta itxiera egoera eta abiarazi elikatze-ponpa akatsik ez dagoela berretsi ondoren. Jarioaren likidoa iragazki ganbera bakoitzean sartzen da bultzada plakako elikadura zulotik, eta presionatu eta iragazi zehaztutako presioaren azpian iragazki pastela osatzeko. Arreta jarri elikatzerakoan iragazki filtratuaren eta presioaren aldaketa behatzeko. Kontuan izan jarioaren ponparen uraren maila normala izan behar dela, eta elikatze-prozesuak etengabea izan behar duela, jarioaren zuloaren buxadurak eta iragazki plakaren hausturak eragindako presio diferentzia saihesteko. Filtratua poliki-poliki isurtzen denean eta pastelaren presioa 6 kg baino gehiagora iristen denean, elikatze-bonba itxi egingo da.\n4.Liburu iragazkia askatu eta iragazki tarta kendu: piztu, piztu motorra, askatu eutsi plaka eta kendu iragazki tarta.\n5. Iragazki zapia garbitu eta akabera: garbitu iragazki zapia aldizka. Iragazki zapia garbitu eta amaitzerakoan, arretaz egiaztatu iragazki zapia hondatuta dagoen ala ez, jarioaren zuloa eta irteerako zuloa blokeatuta dauden edo ez, eta arreta handiz egiaztatu elikaduraren sarrera presio aldea eta iragazki plakan kalteak saihesteko.


Gasteizko txirrindularien aurka (eta alde) - Asier Sarasua Garmendia - Alea.eus\nGasteizko txirrindularien aurka (eta alde)\nAspalditik dator kontua: noizbait XX. mendearen amaieran, Gasteizko Udalak baimendu zuen txirrindulariak espaloietatik eta gainerako oinezkoen esparruetatik ibil zitezen.\n“Jainkoak oinezkoak sortu zituen laugarren egunean, eta ondo zegoela ikusi zuen. Bostgarren egunean, erosoago bizi zitezen, automobilak eman zizkien; baina horrek sekulako anabasa sortu zuen kaleetan, oinezkoak espaloietara baztertuz. Seigarren egunean, bere akatsa konpontzeko, bizikletak sortu zituen, automobilariak txirrindulari bihur zitezen, baina horren ordez, oinezkoei geratzen zitzaizkien bazterreko gune guztiak inbaditu zituzten txirrindulariek. Jainkoak arazoari behin-betiko konponbide bat eman behar ziola erabaki zuen, baina berandu zenez, iganderako utzi zuen auzia eta lotara joan zen.”\nTxirrindulariak espaloietan baimentzea bizikletaren erabilera sustatzeko egin omen zen, nahiz eta Espainiako legeek ziotenaren kontra joan. Horren ondorioz, oinezko modura jokatzen duten txirrindulari asko sortu dira Gasteizen. “Txirrindoinezkoak” dei diezaiekegu: bizikleta gainean mugitzen dira, baina oinezkoak balira bezala jokatzen dute, espaloietatik ibiliz, oinezkoen zebrabideetan lehentasuna dutela sinetsiz, eta larriagoa dena, oinezkoei geratzen zitzaien esparru esklusibo bakarra lapurtuz.\nJo dezagun Gasteizen oinezko gehien biltzen den bidegurutzera: Dato kaleak eta Posta kaleak bat egiten duten puntura. Gaur egun ezinezkoa da kale horietatik lasai ibiltzea, paseoan edo dendetako erakusleihoak begiratzen. Etengabe aritu behar du jendeak alde batera eta bestera begiratzen, ea bizikletaren bat datorren nonbaitetik. Zure bi urteko semeak korrika ikasi duela eta bat-batean kaleko puntu batetik bestera lasterka doala, alderrai? Oihu egingo diozu kontuz ibil dadin, bizikleten erruz. Plaza Berritik Posta kalera irteten ari zarela Arabako Alea eskutan hartuta, irakurtzen? Ezinezkoa arreta ipini gabe. Paseoan zoazela eta bat-batean For dendako alkandora bat begiratzeko kalea trabeska zeharkatzea otu zaizula? Kontuz, bizikletak!\nDuela 20 urte, bizikletaz ibiltzen ginenok gasteiztarren % 1 ginenean ideia ona irudi zezakeen politika batek, egoera tamalgarria eragin du kopurua % 12ra igo denean. Bizikletaz nola ibili behar den ez dakiten -edo jakin nahi ez duten- pertsonek okupatu dute kalea, eta berdin zaie arauek -baita hezibide oneko arauek ere- zer dioten.\nBide batez, ez dago soberan gogoraraztea Gasteizko arauek zer dioten:\nOinezko guneetan oinezkoen dute lehentasuna BETI. Txirrindulariek oinezkoen erritmora egokitu behar dute.\n3 metroko zabalera baino gehiago duten espaloietatik soilik daude bizikletak baimenduta.\nOinezkoetatik gutxienez 1 metrora igaro behar dute bizikletek.\nEraikinen fatxadetatik gutxienez 1,5 metrora ibili behar dute bizikletek.\nKalean bizikletentzako bide bat markatuta badago, bizikletek ezin dute espaloitik ibili.\nGasteizek lan handia egin du araudia ez den beste alor batzuetan hiri txirrindularitza sustatzeko, eta emaitza onak eman ditu orain arte. Bizikletaren erabileraren defendatzaile naizen aldetik, oso egoki ikusten ditut egin diren lan asko. Hala ere, bizikleta are gehiago sustatu nahi bada (baina automobilak kentzeko eta ez oinezkoak gutxitzeko), zerbait aldatu behar dela sumatzen dut.\nEzinezkoa da Gasteizko txirrindularien kopurua gehiago handitzea, ez bazaie oinezkoen esparrutik ibiltzea debekatzen. Espaloiek, oinezko kaleek eta kale horietan mugitu eta sozializatzen den jendeak ezin du bizikleta gehiagorik jasan. Bestela, oinezkoak txirrindulari bihurtzea besterik ez da lortuko, Kopenhagen edo Herbehereetan gertatzen den bezala. Txirrindulari asko izango dituzte, baina autoa erabiltzen dutenen ehunekoa Gasteizen baino handiagoa da toki horietan, eta ia inor ez da oinez mugitzen. Alabaina, ez pentsa ezin dugunik ezer ikasi Europan: Danimarkan, Herbehereetan eta Alemanian txirrindulariek ez dute baimenik oinezko kaleetan ibiltzeko.\nBizikleta bideen segurtasun faltsua\nBizikletak gainerako ibilgailuekin integratzeko lanak egin behar dira, kale lasaituetan; eta zirkulazio gehiagoko kale nagusietan, bizikleta bide bereziak sor daitezke. Baina tokia autoei kendu behar zaie, ez oinezkoei. Ez nago ezer berririk esaten: horixe bera zioen Gasteizko Mugikortasun Planak.\nHaatik, Udalaren azken urteko zenbait ekintzetan sumatzen den estrategia aldaketak ez du laguntzen. Erdiguneko oinezko kaleetan bizikletek ibiltzeko duten ordutegia zabaltzeak ez dio onik ekarriko oinezkoen eta txirrindularien elkarbizitzari. Bestalde, 2010.eko hamarkadaren hasieran bizikleta bideak sortzeko izan zen “kale lasaituen” estrategia albo batera utzi dela dirudi, eta bigarren mailako zenbait kaleetan egin diren lanek berriro ekarri dute bizikleten segregazioa eta inbisibilizazioa, duela 50 urtekoa den eredu zaharkitu bati jarraiki. Orain autoz Argentina kaletik noanean, lasai har dezaket abiadura, ez baitut bizikletarik ikusten inguruetan; noski, bidegorriaren bidegurutzera iristen naizen arte, autoak aparkatzeko ilararen bestaldetik tupustean agertzen zaidan bizikleta bat gurutzatzen zaidan arte.\nAdierazgarria da, zentzu horretan, Granadako txirrindulari elkarteak sortutako “La falsa seguridad del carril-bici urbano” dokumentua (gaztelaniaz). Bizikleta bideak sortzen dituen edozein hirigilek irakurri beharrekoa.\nBetiko eztabaida da: zer da seguruagoa bizikletentzat, segregazioa ala integrazioa? Ni integrazionista naiz. Gasteizko Udalak argitaratzen dituen istripu datuek argi diote bizikleten istripu gehienak autoak eta bizikletak gurutzatzen direnean gertatzen direla, bai espaloietatik doan bizikleta oinezkoen zebrabidean edo garajeen irteeran auto batek harrapatu duelako, bai bidegorritik zihoanean kalea zeharkatzean harrapatu duelako. Datu horiek ikusita, uste dut ez dagoela kasu bakar bat ere auto batek bizikleta atzetik jo duena, bizikleta galtzadatik zirkulatzen ari zenean. Beraz, ondorioak argia izan behar luke: autoak eta bizikletak elkar gurutzatzen diren bidegurutze gutxiago sortu behar dira, ez gehiago, bizikletentzako bide berriak eraikitzean, eta bizikletak autoen fluxu orokorrarekin integratu behar dira hori posible den kaleetan, alegia, Gasteizko kale gehienetan.\nBestalde, bitxia da segurtasunaren izenean espaloietatik edo Posta kalea bezalako tokietatik bizikletaz ibiltzen diren txirrindulariek nola jokatzen duten zebrabidera -gogoratu, txirrindularientzako punturik arriskutsuenera- iristean. “Betiko gasteiztar” guztiek bezala, semaforoa gorri dutenean igarotzen dute zebrabidea, bizikletan igota, haietako asko kaskoa jantzita eta guzti; eta oro har, alderrai dabiltza toki guztietatik -orain espaloitik, gero galtzadatik kontrako zentzuan- jokabide arriskutsu galanta erakutsiz.\nBizikleta autoentzat ikusgarriago bihurtu behar da, eta horretarako bizikletek galtzadatik ibili behar dute, edo gutxienez galtzadan autoen bistan dagoen bizikleta bide batetik. “Kale lasaituen” eredua oso ona izan zen zentzu horretan. Itzul gaitezen eredu hartara.\nGasteizko txirrindoinezkoen jokabideak ezagutzen ez badituzu, hona hemen bideo bat. Jokabide egoki batzuk ere agertzen dira.